MALANDUKILO KUBUUMI BUKUTIZYA\nBakajana mafuwa akwaa munsimunsi acidumba cakali akasumbu akatikati ka lwenje lwa Atlantic. Muntu umwi wakali kukala kumulonga nguwakazubulula makani aya. Akacitika mumuteende ngakalemba mumyezi yone yakali kwaamba cakacitika kukansumbu aka. Oyu mulombwana wakabikwa kukansumbu aka abantu baku Holland mu 1725 akaambo kakuti wakacita mulandu walo nguba takazubulula pe. Oyu mulombwana wakaba cakolwa wakali kunwa bulowa bwabanyama bakali kukala mulweenje kuti amane nyota njaakajisi. Aboobo bukale bwakwe tibwakali kabotu pe, nkaambo wakaciswa kapati alimwi wakajanwa amulandu.\nakalemba majwi aakupenga mbuli yaaya: "Ncinzyi cicitika kubantu batakondwi basiya nzila zyabululami bamana bakomanina kunyonyoonwa." Oyu mulombwana wakumulonga kaakala alikke mukansumbu wakabona kuti walo wakaandaanizyigwa a mwami Leza.\nEci cakaboneka kuti cakatazya kumamanino. Bantu balikulipenzya amakani aakwaandana kwa moyo kuzwa ciindi ba Adam a Eva "nibakayuba kubusyu bwa mwami, Leza muzyisamu omuya mumuunda" nibakamana kulya mucelo ngubakakasigwa. (Matalikilo 3:8). Cintu ceenzu cinyenaazya kujanwa mulandu akuyoowa kwacita kuti mukwashi wakutaanguna utije mwami Leza naakaita. Oku kulimvwa kuli boobu kulajanika amulindiswe cino ciindi.\nCinzyi cileta kwaandana akati kesu a mwami Leza?\n"Pele milandu yanu njeyamwaandaanya a Leza wanu, azibi zyanu nzezyamusisila busyu bwakwe, aboobo taswiilili." - Isaya 59:2.\nOoku kwaandana kugusha bantu bacita zyinyonyoono ku Mwami Leza taasyi kuyanda kwa Mwami Leza pe. Mwami Leza tanaakatija kuli Adam a Eva pele balo mbibakatija kuzwa ku Mwami Leza.\n1. KUMANA NZALA ISISIDWE ULINDISWE\nCinyonyoono kacitana nyonganya cifwanikiso, Adam a Eva bakalikukomana kuswaangana a mwami Leza mulengi mumuunda wa munzi wakalikweebeka wa Edeni. Mukubula coolwe, bakaula kuceengwa kuli satani kuti inga bacenjela mbuli mwami Leza aboobo bakatyola kuswaangana na kushomeka kwakali akati kabo a mwami Leza (Matalikilo 3).\nNibakamana kutandwa kuzwa mumuunda wa Edeni, Adam a Eva buumi bwakabayumina kunze a muunda wa Edeni. Kuzyala bana, kulima bulongo zyoonse zyakaboola abulowa ankasaalo, alimwi amisozi. Kuswaangana kwabo a mwami Leza kwakamana, bakalijana kuti ono kuyandisyisya kwabo tikwakali kumana pepe. Elyo bakajanika mubuumba bwa cinyonyoono.\nKuzwa ciindi ba Adam a Eva nibakazanga ciindi cakutaanguna, "bonse" (bantu na mukowa wabantu) wakawa mucinyonyoono comwe. "Aboobo, mbweena cinyonyoono mbucakanjila munyika kwiinda mumuntu omwe, alufu kwiinda mucinyonyoono, elyo munzila eeyi njeena LUFU LWAKABOOLA KU BANTU BOONSE, KAAMBO KAKUTI BOONSE BAKABISHYA" (ba Roma 5:12).\nToonse tulayandisya mukati kamyoyo yesu kujana ceeco ncotwakasowekelwa, kuyandisisya kukwabilila kwalo kujanwa buyo mu mwami Leza nkaambo nguupa. Zyiindi zyinji tulasola kulikomanishya kusola kumana nzala kwiinda mukuula akunywa, akulya zyintu zyinji; na kusumpulwa a mulimo na kunywa bukoko, akufweba lubanje, a bwamu.\nPele kuyandisisya kwesu koonse zyitondezyo zya buumba bwa kubula mwami Leza. Aboobo kunyina musamu pele kupiluka buyo kuluyando lwa mwami Leza mu buumi bwesu.\n"Wandizyibya inzila yabuumi, kubusyu bwako kulizwide kukondwa' kujanza lyako lyalulyo kulabotezya lyoonse." - Intembauzyo 16:11.\nKukuta kwinikwini kujanika buyo kuti okuya kwaandaana kuli akati kesu a mwami Leza kwamana alimwi kutengwa tweende antomwe anguwe.\n2. KUSWAANGANYA LWAANZI LWACINYONYOONO A LUFU\nBantu tabashi buyo balike bakala mu buumba bwa cinyonyoono. Moyo wa Mwami Leza awalo waakkala mubuumba ciindi Adam a Eva nibakamufutaila. Asunu uluuside akaambo kamapenzi abantu. Mwami Leza ulayandisya kutukomanisya mukuyanda kwesu kusisidwe alimwi akutusilika muzilonda zyesu zyakuyeeya. Tanakomana aku bonesya buumba bwa lwaanzi lwalo lwakatwaandaanya akaambo kacinyonyoono a lufu.\n"Kaambo obuya Leza mbwaakayandisya nyika wakapa mwanaakwe simuzyalwa alike, kuti umwi umwi uumushoma atafwidilili, pele abe abuumi ubutamani. Kaambo Leza taakwe naakatuma mwanaakwe munyika kuti akkibeteke nyika, pele kuti nyika ikafutulwe nguwe." - Johane 3:16-17.\nMwami Leza wakapa mwana, ono Jesu walo wakapa buumi bwakwe kuba muyasilo wa cinyonyoono. Buumi bwakwe, lufu alimwi abubuke bwakwe bwakacita kuti Atulekelele alimwi akufutula basizyibi alimwi wakatondezya nyika yoonse ciimo cakwe Jesu a ciimo ca Satana. Bwaalo na bbiliki lya mubili wa Jesu wakatyokooka, mubili wakazwa bulowa weeta bantu kuti bazwe mukooye kacinyonyoono. Luyando luleta bantu boonse akubabika mulusomo lwa Jesu mwami alimwi mufutuli wa buumi butamani.\n3. TWAAMBO TULI CILOBA (7) NTOWELEEDE KUZYIBA\nOotu twaambo tujatikizya buuyo Jesu alike:\n(1) JESU WAKABOOLA KUZWA KUJULU KUBOOLA ANSI ANO\nIno Jesu waamba kuti wapona ciindi cilibuti?\n"Abraham katana zyalwa, Mebo mpendi!" - Johane 8:58).\nJesu wakazyibya nyika kuti lyoonse: Mebo Mpendi!" Nakuba kuti wakazyalwa mubuntu kuli banyina (Mateyo 1:22, 23), Walo ngu Leza.\nAlimwi ngu Leza munyama ya buntu. Dwight L. Moody, wali mbuli Billy Graham wa mu 19th century cimwi ciindi wakamba kujatizizya kusanduka kwa Jesu kuzwa mubu Leza akuba muntu. "Nikwakaba kulyaaba kupati kuli Jesu nakaboola akuvumbwa mubulo bwa siliva, akulangwa a bangele, akusaninwa a mungo wagolide. Pele mulengi wajulu a nyika wakabweza mubili wabuntu, wakazyalilwa muciba ca Ng'ombe kuba zyali ba ceete abusena busofwede."\nMugeli wakaambila Josefa ciindi Jesu na kazyalwa:\n"Bakati Mary uyakuzyala mwana musankwa elyo muyakumuulika kuti ngu Jesu kaambo kakuti UYA KUNUNUNA BANTU KUZWA KUCINYONYOONO." - Mateyo 1:21.\n"Jesu, mulengi wanyika wakaboola munyika kuzyi kutunununa kuzwa ku cinyonyoono a lufu." - Johane 1:1-3, 14.\n(2) JESU WAKAPONA BUUMI BUNYINA CINYONYOONO\n"Jesu mwana a Leza, wakasunkwa munzila zyoonse, mbubweena mbuli mbotusunkwa - pele tanakabisya." - Ba Hebulayo 4:14, 15.\nLeza wakasoleka icanguzu kutuguzya ku mubumi bwacinyonyoono kuya ku buumi bu botu. Kubona kwakwe mubuntu, Jesu wakacita kuti ikkupona buumi butakwe cinyonyoono bulombozyegwe kwiinda mulumbe onse unga wakambaukwa.\nSatani, mulwani wa Jesu, wakasola kuti ajane cibi muli Jesu kwiinda mukumusunka pele Jesu kunyina anakabisya pepe. Mulukula Dyaboli wakalwana ciimo ca Jesu canguzu. (Mateyo 4:1-11). Mumuunda wa Gethsemane katana gagayilwa acicingano masunko akuvula limwi Jesu wakatalika kuzwa nkasaalo ya bulowa (Luka 22:44).\nPele Jesu wakaima mukasimpe "kakucina cibi." Aboobo Jesu wakabona mapenzi amuntu aakusunkwa, ula teelela kulila kwesu walo "uuletela buteteete bwesu" (Hebulayo 4:15).\nKaambo nzi Jesu ncakeelede kupona kakunyina cinyonyoono?\n"Leza wakamubamba Jesu, wakanyina cibi, kuti abe cibi mucilawo cesu kuti tubambululwe muli nguwe." - Ba 2 Kolinto 5:21, mubufwafwi.\nJesu wakazunda masunko akupona buumi bucina cibi ukuti atupe buumi bupya mucilawo ca buumi bwakaiindi bwacinyonyoono.\n(3) JESU WAKAFWA KUTI AKUSYE CINYONYOONO\nBongaye bantu bakabisya?\n"Boonse bakabisya akulela kubulemu bwa Leza." - Ba Roma 3:23.\nIna bulumbu bwa cinyonyoono cinzyi?\n"Bulumbu bwa cinyonyoono ndufu; pele cipego ca Leza mbuumi butamani muli Jesu Kilisito mwami wesu." - Ba Roma 6:23.\nIna Jesu wakafwida nzyi?\n"Langa, kabelele wa Leza, uugusya cinyonyoono munyika!" (Johane 1:29).\nToonse twakabisya aboobo tweelede kufwa, pele Jesu wakafwa mucilawo cesu. Wakaba "cinyonyoono akaambo kandiswe." Wakatu badelele bulumbu bwalufu. Lufu lwakwe cipego, alimwi "Cipego ca Leza mbuumi butamani muli Jesu Klistu mwami wesu" (Ba Roma 6:23).\nJesu wakatula buumi mwakwe busalala mbuli cipego ca luyando kulindiswe. Luyando mbuli loolu tatukonzyi kulutelela. Akaambo kalufu lwakwe "tulijisi luumuno a Leza" (Ba Roma 5:1).\n(4)\tJESU WAKABUKA KUZWA KUBAFU\nKufwa kwa Jesu aciciingano tanakali ngamamanino a buumi bwakwe. tanakali kukonzya kuti afwidilile amana abe mufutuli wesu pepe.\n"Pele anoli Klistu tabukide, elyo musyomo lwamu ndwabuy; mucilimukati ka zibi zyanu. Alimwi abo bafwide muli Klistu balifwidilide." - 1 Kolinto 15:17-18.\nMohammed a Buddha bakapa twaambo tubotu munyika. Bakakwelelezya bantu banji mumaumi abo, pele banyina nguzu zyabu Leza yakupa buumi aboobo cino ciindi bacilli muzyuumbwe zyabo.\nOno akambo kakuti Jesu wakabuka kulufu buzuba bwatatu, ina utupa cisyomyo nzyi swebo?\n"Akaambo kakuti mebo ndapona, anwebo mulapona." - Johane 14:19.\nJesu ulapona! akaambo kakuti ulaanguzu kwiinda lufu, walo ulatusomezya kuti ulatunununa kuwza kulufu alimwi ulatupa ibuumi bunji alimwi bwamoongole. Uya kupona mumyoyo yesu na twamulomba kuti anjile. Jesu wa kabuka kwaali ikutupa zyezyo zye tubulide.\n"Masimpe ndili a ndinywe lyoonse, kusika kumamanino aciindi." - Mateyo 28:20.\nBalombwana a bamakaintu cuundu coonse baambilana imakani mbuli Klistu bwabanununa kuzwa muziyanza zya buubi amuku penga kwabo konse.\nUmwi wa basicikolo wakalemba majwi aya aakulumba acipepa cakwingula misunko: "Ndakali cakolwa. Bumwi buzuba kandi koledwe, ndaka bone cipepa ca kalikwambilizya ziyo zya Bbaibbele. Ndakacibweza, akulemba, alimwi nda katambula luzibo lwa Klistu. Ciindi cisyonto buyo nindakamana kwiiya Bbaibbele, ndakapa moyo wangu kkuli Leza alimwi ndakasowekelwa bubotu bwa bukoko."\nJesus naka njila mubuumi bwa musankwa oyu, inguzu zipya zyakamupa ikuzunda bucakolwa. Kaambo Jesus wakabuka, ulakonzya kugwasya bonse baboola kuli nguwe.\n(5) JESU WAKAUNKA KU JULU\nKatana unka kuli baUshi ciindi nakabuka (Ncito 1:9), Jesu wakasyomezya kuli basiciiya bakwe kuiti:\n"Mutapengi mumyoyo yanu. Amusome muli Leza; mushome amulindime, mung'anda mwataata kwaali maanda manji;... Ndaunka kuya kumubambila masena. Elyo… ndiyakuboola alimwi ndizyikumubwezye kuti kondiya kuba... anwebo mukabe nkuko." - Johane 14:1-3.\n(6)\tJESU ULATWIIMININA MBULI MUPAIZI WAKUJULU\n"Jesu ciindi coonse ulatubambila kuti tube a busena mukati kajulu. Akaambo kakuti walo wakasunkwa ciindi naakali ansi ano, walo ulacikonzya kutugwasya abaabo basunkwa." - Ba Hebulayo 2:17-18.\nJesu wakaboola kuti "atile bulowa bwakwe akaambo ka zinyonyoono zyabantu aku tunununa kuzwa kubuzike." Jesu mbuli mupaizyi wesu mupati wakengwa mbuli "mukwesu munzila zyoonse." Elyo ono ciindi coonse ulatwiiminina kumbele lya Taata. Ngweena Jesu wakaleleka bana wakagwasha mukaintu wakali mubumambe alimwi wakalekelela mubbi aciciingano, ulabeleka cino cindi mukati kajulu, "kutwiiminina mumasunko eesu."\n(7)\tJESU UYA KUBOOLA\nJesu Kaatana Unka Kujulu Ncisyomyonzi Cakasyomezya?\n"Na ndaunka kuyomubambila masena, NDIYOBOOLA ALIMWI ndikamubweze ikutu oko kwebede andiwe mukabe nkuko." - Johane 14:3.\nJesu akuboola, uya kutufutula kuzwa kucinyonyoono, kukuciswa, mukulila, muntenda amapenzi manji ali mukati kanyika ino. Aboobo uya kututambula munyikampya yakukkomana kutamani abuumi butamani.\n4. LUYANDO LUTAKAKILWI\nU Long waku Taiwani wakakwata musimbi utegwa "Golden Flower." Elyo nibwakamana bwiinga, U Long wakavumbula mukaintu wakwe kumeso, pele wakajana kuti tanakali kabotu, wakali antomba kumeso. Mukaintu wakwe wakasola munzila zyoose kumukomanisya, wakali kubeleka anguzu kung'anda, kalangila kuti mulumi wakwe inga wamutambula alimwi.\nElyo kuzwa ciindi eci tanakamuyanda mukaintu wakwe. Kwiinde myaka ili kumi amyaka yobilo U Long wakaciswa meso. Elyo musilisi wakamwaambila kuti ulabaya cita kuti ajane cibeela cimwi ca liso.\nOku kupandulwa kwakalikuyandika mali manji alimwi wakali Bantu manji wakalikulindila kuti bapandulwe. Ono mukaintu wakwe, Golden Flower, wakabeleka canguzu kuluka heete izya malala kuti ajane mali akusilisya mulumi wakwe.\nBumwi buzuba U Long waakambilwa kuti cibeela caliso cajalika kuzwa kumuntu uumwi wakajanika muntenda. Wakalundukila kucibadela kuti akaakupandulwe. Na kapona, wakayandisyisya kumubona mukaintu wakwe kuti akaakumulumbe kaambo kamali ngakayandaula. U Long nakacengulula mutwe wamukaintu wakwe kuti alange, U Long icakweetela wakalifusa ansi kumatende aamukaintu wakwe akutalika kulila. Alimwi ciindi cakusaanguna wakapetekezya izina lyamukaintu wakwe wati: Golden Flower.\nJesu ulalombozya ikwaampana ababo bamusulaikide kwa mwaka minji. Ulayanda kupetekezya zyina lyakwe kuti walo munununi wesu.\nWalo wakaba kutali buyo liso pele mubili wakwe oonse kutondezya luyando lutakakilwi. Luyando lwakwe lulaanguzu cakuti Klistu "wakabola munyika kuzyi kunununa Bantu kuzwa ku zyinyonyoono" (1 Timoti 1:15).\nIkulyaaba kupati kwa Jesu kwakaswanganya kuteendelana kwesu. Hena kukugama wajana kuti Uyanda kukukwelela kumanza akwe? Hena inga wazumina kupaila kuti Jesu ndakuyanda, boola mumoyo wangu undifutule ono cakumaninina alimwi kukabe kutamani? Jesu wakaboola mubuntu, wakapona buumi bunyina cinyonyoono, wakafinda zyinyonyoono zyesu, wakabuka kuti atununune kuzwa kulufu, wakaunka kujulu kuya kutubambila masena ulatwiiminina buzuba abuzuba mbuli mupaizyi wesu mupati. Elyo ulaboola kufwambana kututola nkwabende tukapone lyoonse.\nWAKABOOLA mbuli Leza mubili wa muntu.\nWAKAPONA buumi munyina ciibi abusena bwesu.\nWAKAFWIDA zyiibi zyesu.\nWAKABUKA kubafu, kutunununa kuzwa kulufu.\nWAKAUNKA kujulu kutubambila munzi


Syaazibwene Mumakani Aasayaansi Ulapandulula Mbwaakatalika Kusyoma Muli Leza | Kubuzya-buzya\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Latvian Lithuanian Macedonian Malagasy Malayalam Maltese Myanmar Nepali Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Turkish Twi Ukrainian Vietnamese Xhosa Zulu\nKUBUZYA-BUZYA | FENG-LING YANG\nSyaazibwene Mumakani Aasayaansi Ulapandulula Mbwaakatalika Kusyoma Muli Leza\nBa Feng-Ling Yang mbaasyaazibwene bagwasyilizya mupati wabasikuvwuntauzya acikolo cimwi cili mudolopo lya Taipei, ku Taiwan. Mulimo wabo wakamwaigwa mumamagazini aamba zyasayaansi. Bakali kusyoma munjiisyo yakusanduka kwazyintu. Pele bakacinca mizeezo yabo. Balembi ba Sinsimuka! bakababuzya kujatikizya lusyomo lwabo muli Leza alimwi amulimo wabo wabusyaazibwene musayaansi.\nAmutwaambile kujatikizya buumi bwanu.\nBazyali bangu bakali bacete, alimwi bamaama tiibakacizyi kubala. Twakali kuvwuba ngulube alimwi akulima zisyumani mubusena bukkalila meenda buli munsi-munsi adolopo lya Taipei. Bazyali bangu bakandiyiisya mbociyandika kuba munkutwe, alimwi akugwasya bantu.\nSena mukwasyi wanu wakali kukomba?\nBamukwasyi wangu bakali ba Taoism. Twakali kupa milumbo kuli “Leza Wakujulu,” pele kunyina ncotwakazyi kujatikizya nguwe. Ndakali kulibuzya kuti: ‘Nkaambo nzi bantu ncobapenga? Nkaambo nzi bantu ncobaliyanda?’ Ndakabala mabbuku aa Taoism, Buddhism alimwi amabbuku aamba zyamakani aakaindi aajatikizya bantu ba Kujwe alimwi a Kunyika. Alimwi ndakanjila zikombelo zinji. Pele kunyina nindakabujana bwiinguzi kumibuzyo yangu.\nNkaambo nzi ncomwakaiya sayaansi?\nNdakali kuziyanda kapati namba alimwi ndakali kukkomana kubona milawo yasayaansi mboyeendelezya bupange bwazyintu. Zyintu zyoonse, kuzwa kutuzunda tusyoonto tuli mububumbo, zilijisi milawo iizyeendelezya. Aboobo ndakali kuyandisisya kwiizyiba milawo iili boobu.\nNcinzi cakamupa kusyoma kuti njiisyo yakusanduka kwazyintu njamasimpe?\nKunyina njiisyo iimbi njindakayiisyigwa kapati kunze kwanjiisyo eeyi. Kuzwa nindakali kupulaimali mane kuyunivesiti, eeyi nenjiisyo njindakali kuyiisyigwa. Alimwi akaambo kakuba sikuvwuntauzya musayaansi, ndakaizumina njiisyo yakusanduka kwazyintu.\nAkaambo kakuba sikuvwuntauzya musayaansi, ndakaizumina njiisyo yakusanduka kwazyintu\nNcinzi cakamupa kutalika kubala Bbaibbele?\nMu 1996, ndakalongela ku Germany kuyooyungizya lwiiyo lwangu. Mwaka wakatobela ndakaswaanganya bakaintu bazyina lya Simone. Aaba bakaintu bakali Bakamboni ba Jehova alimwi bakalyaaba kwiingula mibuzyo njondakajisi kwiinda mukubelesya Bbaibbele. Ciindi nibakandaambila kuti Bbaibbele lilakonzya kupandulula mpindu yabuumi, ndakaba aaluyandisisyo kapati. Aboobo ndakatalika kufwuma kubuka abuzuba kutegwa ndibale Bbaibbele kwawoola lyomwe. Ndimane, ndakali kuzinzibala kuyeeya. Mumwaka wakatobela, ndakalibala Bbaibbele lyoonse mbolizulwa. Aboobo ndakakkomana kapati kubona businsimi bwamu Bbaibbele mbobuluzi. Mpoonya asyoonto-syoonto, ndakatalika kusyoma kuti Bbaibbele lyakazwa kuli Leza.\nIno mwakali kwaabona buti matalikilo abuumi?\nKumamanino aamyaka yakuma 1990, ndakatalika kwaayeeyesya makani aaya, eeci nceciindi abalo basyaazibwene musayaansi nobakazyiba kuti sayaansi iijatikizidwe muzyintu zipona ilijisi bumpiyo-mpiyo bunji kapati kwiinda mbobakali kuyeeyela bantu. Kwaamba masimpe, basayaansi kuzwa kaindi bakazyi kuti ma protein aali mumaseelo aazyintu zipona ngaainda kukatazya. Pele lino basola kujana nzila yakubelesya ma protein kupanga mincini iigambya iijisi zibeela zikonzya kweenda. Muncini uuli boobu ulakonzya kupangwa atubeela-beela twama protein twiinda ku 50. Mucikozyanyo, nokaba kaseelo kasyoonto buyo keelede kuba amincini iili boobu isiyene-siyene kutegwa kacikonzye kupanga magesi aakubelesya kupanga makkopi aamakani aamwi alimwi akweendelezya zyintu zimwi kunze aakaseelo.\nIno eeci cakamupa kuzyiba nzi?\nZimwi ziindi ndakali kulibuzya kuti, ‘Ino mincini yama protein iili boobu yakapangwa buti?’ Aciindi eeco, kupangwa kwamaseelo cakutayeeyela ikukatazya kapati kwakapa kuti basayaansi banji babuzye mubuzyo nguwenya ooyu. Syaazibwene musayaansi waku United States wakalemba bbuku ilikazya kuti tubeela-beela twamincini tuli mumaseelo aazyintu zipona tulakatazya cakuti tatukonzyi kulitalikila buyo pe. Andime ndakaazumina makani aaya. Aboobo, ndakazyiba kuti kweelede kuti buumi bwakalengwa buya.\nNdakali kulibuzya kuti, ‘Ino mincini yama protein iili boobu yakapangwa buti?’\nIno nkaambo nzi ncomwakaba Kamboni wa Jehova?\nNdakakkomana kubona ba Simone mbobakali kweenda musinzo uulampa makkilomita aali 56 nsondo ansondo kundiyiisya Bbaibbele nokuba kuti bakali kuciswa-ciswa. Alimwi ndakamvwa kuti ciindi caba Nazi mu Germany, Bakamboni bamwi bakali kubikkwa muntolongo akaambo kakutatola lubazu mutwaambo twacisi. Busicamba bwabo bwakandikkomanisya kapati. Luyando ndobajisi kuli Leza Bakamboni lwakapa kuti ndibasangane.\nSena kusyoma muli Leza kwamugwasya?\nBabelesima bandaambila kuti ndilikkomene lino. Ndakali kulibona kubula mpindu akaambo kabucete bwakali mumukwasyi wesu, alimwi kunyina ngondakali kwaambila nkondakakomenena naa kwaamba makani aajatikizya bazyali bangu. Pele ndakaiya kuzwa mu Bbaibbele kuti Leza talangi ciimo camuntu. Alimwi buya, naba Jesu wakakomenena mumukwasyi iwakapengede mbubwenya mbuli mukwasyi wangu. Lino ndilabalanganya bazyali bangu alimwi ndilakkomana kwaambila beenzuma kujatikizya mbabo.\nNzyobaamba Bamwi Kujatikizya Mbobwakatalika Buumi Sayaansi alimwi a Bbaibbele\nSyaazibwene Mumakani Aamalwazi Aakubongo Ulapandulula Mbwaakatalika Kusyoma Muli Leza\nSikupanga Mapulogilamu Aamu Kkompyuta Ulapandulula Mbwaakatalika Kusyoma Muli Leza\nSyaazibwene Mulwiiyo Lwansalalila Ulapandulula Mbwaakatalika Kusyoma Muli Leza\nSyaazibwene Mulwiiyo Lwanamba Ulapandulula Mbwaakatalika Kusyoma Muli Leza


Njiisyo Zyamu Bbaibbele—Kujatikizya Kulengwa Kwazyintu, Lugwasyo Kubakubusi Akumikwasyi, Q&A\nIbbaibbele lipa lulayo lubotu kapati kumibuzyo iikatazya kapati mubuumi. Kwamyaanda yamyaka, bantu basinizya kuti Bbaibbele lilagwasya. Mucibeela eeci, mulazyiba mboligwasya ncobeni Bbaibbele.—2 Timoteyo 3:16, 17.\nBbaibbele lyaamba kuti Leza aciindi cimwi wakaleta zambangulwe kutegwa linyonyoonse bantu babi. Ino mbumboni nzi buliko mu Bbaibbele butondezya kuti lyakacitika ncobeni?\nIno Bbaibbele Inga Lyamugwasya Buti?\nMbotukonzya kujana luumuno lwamumizeezo alimwi alukkomano. Bbaibbele lyabagwasya bantu banji kuliyumya mumapenzi aabacitikila buzuba abuzuba, kutapenga kapati mumizeezo, alimwi akupona buumi bulaampindu.\nLusyomo lulakonzya kupa kuti mutazungaani lino, akumupa bulangizi bubotu bwakumbele.\nBanabukwetene amikwasyi balajana buyumuyumu. Lulayo luli mu Bbaibbele lulakonzya kugwasya mikwasyi.\nAmuzyibe Bbaibbele mbolikonzya kugwasya bakubusi mubuyumuyumu mbobavwula kujana.\nAmujane zyakucita zikkomanisya kutegwa mugwasye bana banu kwiiya zyeelelo zyamu Bbaibbele.\nMibuzyo Yamu Bbaibbele? Amujane Bwiinguzi Buluzi!\nAmwiiye bwiinguzi bwamu Bbaibbele kumibuzyo iijatikizya Leza, Jesu, mukwasyi, kupenga, amakani aamwi.\nAmusale zibelesyo zyakwiiya Bbaibbele izikonzya kumugwasya kuzwidilila alimwi akujana mpindu.\nAmwiiye makani aatondezya mbotwakaba a Bbaibbele. Amulange-lange bumboni butondezya mboliluzi alimwi akusyomeka mumakani aakaindi.\nSena Bbaibbele lileendelana asayaansi? Amweezyanisye ncolyaamba Bbaibbele alimwi anzyobakajana basayaansi.\nBbuku eeli iligwasya kwiiya Bbaibbele lyakapangilwa kuti limugwasye kwiiya ncolyaamba Bbaibbele kujatikizya twaambo tunji, kubikkilizya atwaambo mbuli ncotupengela, cicitika muntu afwa, mbomukonzya kukkomana mumukwasyi wanu, alimwi atwaambo tumbi.\nAmwiiye Bbaibbele a Bakamboni ba Jehova\nAmube aciiyo ca Bbaibbele citabbadelelwi aciindi alimwi akubusena nkomuyanda


3 Akaambo kaceeci, mebo nde Paulo, imwaange wa Kilisito Jesu akaambo kandinywe, nobantu bamasi— 2 ikuti naa mubwini mwakamvwa makani aabubanzi bwaluzyalo lwa Leza mbondakapegwa akaambo kandinywe, 3 kuti kwiinda muciyubunuzyo ndakazyibisyigwa maseseke aa Leza, mbubonya mbundakamulembela musyule mubufwaafwi buyo. 4 Aboobo nomubala makani aaya, mulakonzya kubona mbundaamvwisya maseseke aa Kilisito. 5 Mumazyalani aambi, maseseke aaya tanaakayubununwa kubantu mbuli mbwaayubununwa lino kwiinda mumuuya kubatumwa alimwi akubasinsimi bakwe ibasalala, 6 ikuti kwiinda mukukamantana a Kilisito Jesu alimwi akwiinda mumakani mabotu bantu bamasi beelede kuba basikukonanyina azizyonyina zyamubili omwe alimwi ibajatikizyidwe antoomwe andiswe mucisyomezyo. 7 Ndakaba mubelesi waceeci kweelana acipego cabuyo caluzyalo lwa Leza ncondakapegwa kwiinda mumulimo uucitwa anguzu zyakwe. 8 Mebo ndemuntu muniini ikwiinda musyoonto akati kabasalali boonse, ndime ndakapegwa luzyalo lwa Leza oolu kuti ndaambilizye makani mabotu aajatikizya lubono lwa Kilisito luteeli kuli bamasi, 9 alimwi akugwasya bantu kubona mbwaaendelezyegwa maseseke aa Leza aayo kuzwa lili alili aakasisidwe muli Leza, ooyo wakalenga zyintu zyoonse. 10 Eeci cakaba boobo kutegwa lino mfwulumende abeendelezi bali mumasena aakujulu bakonzye kuzyiba kwiinda mumbungano busongo bwa Leza bwamisyobo-misyobo, 11 ikweelana amakanze aatamani aayo ngaakabamba kwiinda muli Kilisito Jesu Mwami wesu. 12 Kwiinda mulinguwe tulijisi coolwe eeci cakwaamba cakutayoowa akumusikila cakwaanguluka akaambo kalusyomo ndotujisi mulinguwe. 13 Aboobo ndimulomba kuti mutatyompwi pe akaambo kamapenzi ngondipengela ndinywe, nkaambo mapenzi aaya mbulemu kulindinywe. 14 Akaambo kaceeci ndafwugama kuli Taata, 15 kuli yooyo mukwasyi uuli woonse kujulu alimwi aanyika, nkowakatambula zyina lyanguwo, 16 alimwi ndipaila kuti kwiinda mubulemu bwakwe butalikomeneni, amupe kuba anguzu mumyoyo yanu kwiinda munguzu zyamuuya wakwe, 17 alimwi akuti kwiinda mulusyomo lwanu Kilisito akkale mumyoyo yanu muluyando; kuti musimpe miyanda alimwi muzyate antalisyo, 18 kutegwa antoomwe abasalali boonse mukonzye kubuzyiba cakumaninina bwaamba, bulamfwu, bulamfwu bwakuya mujulu alimwi abulamfwu bwakuya ansi bwakasimpe, 19 alimwi akuzyiba luyando lwa Kilisito lupati kwiinda luzyibo, kutegwa mukonzye kuzuzyigwa azyintu zyoonse zikkwene nzyapa Leza. 20 Lino kuli yooyo uukonzya kucita zyintu zinji kapati kwiinda aali zyeezyo nzyotumulomba naa nzyotuyeeyela, kweelana anguzu zyakwe zibeleka mulindiswe, 21 kulinguwe akube bulemu kwiinda mumbungano alimwi akwiinda muli Kilisito Jesu kumazyalani oonse mane kukabe kutamani. Ameni.


“Meso aako akandibona nindakacili nsalalila.”—INTEMBAUZYO 139:16\nAmuyeeye kujatikizya cilongwe iciba akati kabana bamaanga ibakozyanya kapati. Bantu bali boobu balamvwana kapati. Ba Nancy Segal, bapati-pati bambunga ya Twin Studies Center balo kubagama ibazyedwe maanga bakaamba kuti, mane buya bamwi bana bamaanga “balakonzya kubandika alimwi akumvwa cini ncaamba mweenzinyina kakunyina buyumuyumu.” Mukaintu umwi wakaamba mbwazyibene asimaanganyina naakati: “Tulizyibene kabotu mumbazu zyoonse.”\nIno ncinzi cipa kuti kakuli kuzyibana ikuli boobu? Buvwuntauzi bwiindene-indene butondezya kuti nokuba kuti bukkale alimwi abazyali balagwasyilizya mumakani aaya, ikukozyanya kwambobapangidwe bana bamaanga ibakozyanya kapati kulibonya kuti nkokupa kuti kabazyibana boobo.\nAMULANGE-LANGE KAAMBO AAKA: Mulengi wesu ulituzyi kabotu, umwi aumwi kumugama kwiinda muntu uumbi uuli woonse mbwakonzya kutuzyiba. Masimpe, sintembauzyo Davida wakaamba kuti: “Wakandisisa mwida lyabaama. Mafwuwa aangu kunyina naakasisidwe kulinduwe ciindi nindakali kupangwa cakusisikizya. . . . Meso aako akandibona nindakacili nsalalila; zizo zyangu zyoonse zyakalilembedwe mubbuku lyako.” (Intembauzyo 139:13, 15, 16) Alikke Leza nguuzyi alimwi nguukonzya kutumvwisya kabotu kutali buyo mbotupangidwe pele alimwi azintu zyoonse izyakatucitikila mubuumi zyalo izyakacinca bube bwesu. Luzyibo lulibedelede ndwajisi Leza kujatikizya ndiswe alimwi ambotupangidwe zitupa kusyoma kuti ncobeni ulatumvwisya mumbazu zyoonse.\nNCOLITUYIISYA BBAIBBELE KUJATIKIZYA LUZYIBO NDWAJISI LEZA\nDavida wakapaila kuti: “O Jehova, wandilingula alimwi ulindizyi. Yebo ulizyi nendikkala ansi anendinyamuka. Ulaizyiba mizeezo yangu koli kulamfwu. Kanditanaamba jwi lili lyoonse amulaka wangu, bona! yebo O Jehova, inga ulilizyi kale.” (Intembauzyo 139:1, 2, 4) Kuyungizya waawo, Jehova ulizyi bwini mbotulimvwa alimwi “akuzyiba mizeezo yoonse muntu njajisi.” (1 Makani 28:9; 1 Samuele 16:6, 7) Ino magwalo aaya ayubununa nzi kujatikizya Leza?\nNokuba kuti inga tiitwaamba zyoonse zili kumoyo wesu alimwi ambotulimvwa ciindi notupaila kuli Leza, Mulengi wesu talangi buyo zintu nzyotucita pele alimwi ulamvwisya akaambo ncotuzicitila. Kuyungizya waawo, ulizyi zintu zibotu nzyotuyanda kucita, nokuba kuti bukkale bwesu inga kabutatuzumizyi kucita nzyotuyanda mumoyo wesu. Inzya, akaambo kakuti kuzwa kumatalikilo Leza wakatulenga katujisi luyando mumyoyo yesu, ulilibambilide alimwi uliyandide kapati kwiibona mizeezo yesu yaluyando alimwi amakanze mabotu ngotujisi.—1 Johane 4:7-10.\nKunyina cintu ncatakonzyi kubona Leza. Ulaazyi naaba mapenzi eesu ngobatakonzyi kuzyiba bamwi naa kutaamvwisya\n“Meso aa Jehova alangide balulami, amatwi aakwe alaswiilila mipailo yabo yakukombelezya.”—1 PETRO 3:12.\nLeza usyomezya kuti: “Ndiyookupa kuba amaano akukuyiisya nzila njoyelede kutobela. Ndiyookulaya kandikulangide.”—INTEMBAUZYO 32:8.\nLEZA NGUSILWEETELELO KAPATI\nSena kuzyiba kuti Leza ulabumvwisya bukkale motubede alimwi ambotulimvwa kulagwasya kuliyumya mumapenzi? Amulange-lange cakacitikila ba Anna, ibakkala ku Nigeria. Bakaamba kuti: “Ndakatalika kudooneka naa cakali kugwasya kuzumanana kupona akaambo kabukkale bukatazya mondakabede. Ndakafwidwa mulumi alimwi ndakali kulanganya mwanaangu musimbi walo iwakali mucibbadela kaciswa bulwazi bwakuba amaanzi manji kubongo (hydrocephalus), mpoonya andime bakandijana abulwazi bwakkansa yakunkolo aboobo ndakeelede kwaandulwa, akutalika kubelesya musamu wakkansa uutegwa chemotherapy alimwi akuumpililwa amalaiti (radiotherapy). Cakandikatazya kapati kuba mucibbadela mpoonya akulanganya mwanaangu iwakali kuciswa aciindi comwe.”\nIno ncinzi cakabagwasya ba Anna kuliyumya? Bakaamba kuti: “Ndakali kuzinzibala kuyeeya magwalo mbuli lugwalo lwa Bafilipi 4:6, 7, lwalo ilwaamba kuti ‘luumuno lwa Leza oolo lwiinda maano oonse luyookwabilila myoyo yanu amizeezo yanu.’ Lyoonse nondakali kuluyeeya lugwalo oolu, ndakali kulimvwa kuswena munsi-munsi a Jehova, nkaambo ndakalizyi kuti ulindizyi kabotu kwiinda mbondilizyi ndemwini. Alimwi ndakali kukulwaizyigwa kapati abakwesu alimwi abacizyi bamumbungano ya Bunakristo.\n“Nokuba kuti ndicipengana abulwazi bwangu, pele lino bukkale bwangu alimwi abwamwanaangu buli mbubo-mbubo. Akaambo kakuti Jehova uli kulubazu lwesu, twaiya kubikkila maano kapati kuzintu zikulwaizya ciindi notwayaanya mapenzi. Lugwalo lwa Jakobo 5:11 lwaamba kuti: ‘Tubabona kuti balikkomene aabo ibaliyumya. Mulimvwide zyakuliyumya kwa Jobu alimwi mulibwene mbwaakamucitila Jehova kumamanino, kuti Jehova ulaalubomba kapati aluse.’” Jehova wakalibuzyi kabotu bukkale bwa Jobu, andiswe tulakonzya kusinizya kuti ulaazyi mapenzi aali woonse ngotujisi.\nBbaibbele litusyomezya kuti Leza ulatubikkila maano, ulibuzyi kabotu bukkale bwesu, alimwi ulatweetelela.\nIno mbuti kuti mapenzi aanu kaalibonya mbuli kuti masyoonto kapati mwaayelanya amapenzi aamamiliyoni aabantu, balo ibajisi mapenzi manji aakatazya?


Cikozyanyo ca Jesu ca Matalenta | Yakwiiya\nAMUBALE MU Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Iban Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe (North Central) Mongolian Moore Ndebele (Zimbabwe) Nepali Norwegian Nyaneka Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian (Cyrillic) Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n“Wakusaanguna wakamupa matalenta aali musanu, wabili wakamupa obilo, watatu wakamupa lyomwe.”—MT. 25:15.\nNkaambo nzi Jesu ncaakaambila cikozyanyo camatalenta?\nNdilili Simalelo nayooboola kulingula?\nNziiyo nzi nzyotwiiya kucikozyanyo eeci?\n1, 2. Nkaambo nzi Jesu ncaakaambila cikozyanyo camatalenta?\nMUCIKOZYANYO camatalenta, Jesu ulatondezya kabotu-kabotu mukuli ngobajisi basikumutobela bananike. Tweelede kumvwisya ncocaamba cikozyanyo eeci, nkaambo cilabajatikizya Banakristo boonse bakasimpe, kufwumbwa naa bajisi bulangizi bwakujulu naa bwaanyika.\n2 Jesu wakapa cikozyanyo camatalenta kacili cibeela cabwiinguzi kumubuzyo wabasikwiiya bakwe kujatikizya “citondezyo cakubako [kwakwe] acamamanino aabweende bwazintu.” (Mt. 24:3) Aboobo cikozyanyo eeci cilazuzikizyigwa muciindi cesu alimwi ncibeela cacitondezyo citondezya kuti Jesu nkwali alimwi ulalela kali Mwami.\n3. Nziiyo nzi zijanika muzikozyanyo zilembedwe mubbuku lya Matayo caandaano 24 alimwi a 25?\n3 Cikozyanyo camatalenta ncimwi cazikozyanyo zikozyenye zyone izilembedwe ku Matayo 24:45 kusikila ku 25:46. Izimbi zyotatwe, nkokuti camuzike uusyomeka alimwi uucenjede, cabanakalindu bali kkumi, alimwi acambelele ampongo, azyalo nzibeela zyabwiinguzi bwa Jesu kumubuzyo uujatikizya citondezyo cakubako kwakwe. Muzikozyanyo zyoonse zyone, Jesu wakaamba bube ibwakali kuyakwaandaanya basikumutobela bakasimpe mumazuba aaya aamamanino. Cikozyanyo camuzike, cabanakalindu alimwi acamatalenta, zigamikidwe kuli basikumutobela bakwe bananike. Mucikozyanyo cijatikizya muzike uusyomeka, Jesu wakatondezya mbokayandika kusyomeka alimwi akucenjela kakamu kasyoonto kabananike ikapedwe mukuli wakusanina babelesi bamuŋanda yakwe mumazuba aaya aamamanino. Mucikozyanyo cabanakalindu, Jesu ukankaizya kuti basikumutobela boonse ibananike beelede kulibambila alimwi akulangila, mbobazyi kuti Jesu ulaboola pele mbwaanga tabazyi buzuba naa ciindi. Mucikozyanyo camatalenta, Jesu utondezya kuti bananike beelede kuba basungu mukubeleka milimo yabo ya Bunakristo. Jesu ugamika cikozyanyo cakwe camamanino, nkokuti cikozyanyo cambelele ampongo, kuli baabo ibajisi bulangizi bwaanyika. Ukankaizya kuti beelede kusyomeka alimwi akubagwasyilizya kapati banabokwabo Jesu ibananike ibali anyika. * Lino atubikkile maano kucikozyanyo camatalenta.\nSIMALELO WAPA BAZIKE BAKWE LUBONO\n4, 5. Nguni wiimininwa amuntu ooyo naa simalelo, alimwi talenta lyomwe ndubono lunji buti?\n4 Amubale Matayo 25:14-30. Kuzwa kaindi mabbuku eesu apandulula kuti muntu ooyo, naa simalelo waambidwe mucikozyanyo ngu Jesu alimwi akuti wakaunka kucisi cimbi ciindi naakaunka kujulu mu 33 C.E. Mucikozyanyo icakaambwa musyule, Jesu uyubununa kuti ncaunkila kucisi cimbi nkuti “akapegwe bwami.” (Lk. 19:12.) Jesu tanaakapegwa Bwami mpoonya-mpoonya mbwaakapilukila buyo kujulu pe. * Pele ‘wakakkala kujanza lyalulyo lya Leza, kuzwa ciindi eeco wali kulindila kusikila basinkondonyina bakabikkwe kuba cilyatilo camaulu aakwe.’—Heb. 10:12, 13.\n5 Muntu waambidwe mucikozyanyo wakajisi matalenta aali lusele, ilubono lunji kapati kuciindi eeco. * Katanaunka kucisi cimbi, wakabaabanya bazike bakwe matalenta, kalangila kuti balacita makwebo ciindi natako. Mbubwenya mbuli muntu ooyo, Jesu wakajisi cintu cimwi ciyandika kapati katanaunka kujulu. Ino cakali cintu nzi eeco? Bwiinguzi bujatikizya mulimo ngwaakali kucita mubuumi bwakwe.\n6, 7. Ino matalenta aiminina nzi?\n6 Jesu wakatondezya mbouyandika kapati mulimo wakwe wakukambauka akuyiisya. (Amubale Luka 4:43.) Kwiinda mumulimo ooyu, wakalima muunda iwakali kulangilwa kuleta mpindu kapati. Aciindi cimwi musyule, wakaambila basikwiiya bakwe kuti: “Amuwaale meso aanu mubone myuunda, nkaambo yayuma kale kuti itebulwe.” (Joh. 4:35-38) Jesu wakali kuyeeya kuyobololwa kwabantu banji ibabombe myoyo ibakali kuyooba basikwiiya bakwe. Mbubwenya mbuli mulimi mubotu, Jesu kunyina naakausiya buyo muunda iwakeelede kutebulwa kakunyina kuulanganya. Aboobo, nokwakainda ciindi cisyoonto buyo kuzwa ciindi naakabuka alimwi katanaunka kujulu, wakapa basikwiiya bakwe mulimo ooyu mupati naakati: “Aboobo kamuya mukayiisye bantu.” (Mt. 28:18-20) Aboobo, Jesu wakabapa cintu ciyandisi, nkokuti mulimo wa Bunakristo.—2Kor. 4:7.\n7 Aboobo, ncinzi ncotukonzya kwaamba? Ciindi naakali kupa basikumutobela bakwe mulimo wakuyiisya bantu kuti babe basikwiiya, Jesu munzila imwi wakali kubapa “lubono lwakwe”—matalenta aakwe. (Mt. 25:14) Mubufwaafwi, matalenta caamba mukuli wakukambauka wakuyiisya bantu kuti babe basikwiiya.\n8. Nokuba kuti muzike umwi aumwi wakatambula mweelwe wiindene wamatalenta, ncinzi simalelo ncaakali kulangila?\n8 Cikozyanyo camatalenta citondezya kuti simalelo wakapa muzike wakusaanguna matalenta osanwe, wabili wakamupa obilo eelyo wamamanino wakamupa lyomwe buyo. (Mt. 25:15) Nokuba kuti muzike umwi aumwi wakatambula mweelwe wiindene, simalelo wakali kulangila kuti boonse balaba basungu mukubelesya matalenta, nkokuti, mukubeleka canguzu mbuli mbobakali kukonzya mumulimo. (Mt. 22:37; Kol. 3:23) Mumwaanda wamyaka wakusaanguna, kutalikila mu Pentekoste 33 C.E., basikutobela Kristo bakatalika kwaabelesya mumakwebo matalenta. Busungu bwabo mumulimo wakukambauka alimwi akuyiisya bantu kuti babe basikwiiya ulilembedwe kabotu mubbuku lyamu Bbaibbele lya Milimo. *—Mil. 6:7; 12:24; 19:20.\nKUBELESYA MATALENTA MUMAKWEBO MUCIINDI CAMAMANINO\n9. (a) Ncinzi bazike basyomeka bobilo ncobakacita amatalenta ngobakapegwa, alimwi eeci citondezya nzi? (b) Ino ‘bambelele zimbi’ bajisi mukuli nzi?\n9 Muciindi camamanino, kwaambisya kuzwa mu 1919 kuya kumbele, bazike ba Kristo bananike ibasyomeka anyika bali kucita makwebo kubelesya matalenta aa Simalelo. Mbubwenya mbuli bazike bobilo bakusaanguna, ibananike bakwesu abacizyi babeleka kusikila aagolela nguzu zyabo kubelesya zintu nzyobajisi. Taciyandiki kutalika kuzumbauzya kujatikizya iwakatambula matalenta aali musanu alimwi ayooyo iwakatambula matalenta obilo. Mucikozyanyo eeci, muzike wakajisi osanwe wakayungizya aambi osanwe, mpoonya iwakajisi obilo wakayungizya aambi obilo, aboobo boonse buyo bakali basungu. Ino aabo bajisi bulangizi bwaanyika bajisi mukuli nzi? Bajisi mukuli uuyandika kapati! Cikozyanyo ca Jesu cambelele ampongo cituyiisya kuti aabo ibajisi bulangizi bwaanyika balijisi coolwe cakubagwasyilizya cakusyomeka banabokwabo Jesu bananike mumulimo wakukambauka akuyiisya bantu. Mumazuba aaya aamamanino aakatazya, nkamu eezyi zyobilo zibelekela antoomwe kazili “tanga lyomwe” mukubeleka cabusungu mulimo wakuyiisya bantu kuti babe basikwiiya.—Joh. 10:16.\n10. Ncibeela nzi cilibedelede cacitondezyo cakubako kwa Jesu?\n10 Cakweelela Simalelo uyanda kubona mpindu. Mbuli mbokwaambwa musyule, basikwiiya bakwe basyomeka mumwaanda wamyaka wakusaanguna bakaluyungizya lubono lwakwe. Mbuti kujatikizya ciindi eeci camamanino ciindi cikozyanyo camatalenta nocizuzikizyigwa? Babelesi ba Jesu ibasyomeka alimwi bankutwe baubeleka mulimo mupati uutanabwenwe wakukambauka alimwi akuyiisya bantu kuti babe basikwiiya. Ikubelekela antoomwe kwabo kupa kuti basikwiiya bapya banji kabayungizyigwa kumbunga yabasikwaambilizya Bwami mwaka amwaka, calo capa kuti mulimo wakukambauka akuyiisya bantu ube cibeela cilibonya kapati cacitondezyo cakubako kwa Jesu kali Mwami. Cakutadooneka Simalelo wabo weelede kuti ulikkomene!\nKristo wapa babelesi bakwe mukuli mubotu kapati wakukambauka (Amubone muncali 10)\n11. Ncinzi citupa kwaamba kuti Jesu uyoolingula kuciindi camapenzi mapati?\n11 Jesu uyooboola kubalingula bazike bakwe afwaafwi amamanino aamapenzi mapati aali kumbele. Ncinzi citupa kwaamba boobu? Mubusinsimi bwakwe bulembedwe kuli Matayo caandaano 24 alimwi a 25, Jesu cakwiinduluka-induluka wakaamba zyakuboola kwakwe. Kaamba zyalubeta kuciindi camapenzi mapati, wakaamba kuti bantu “bayoobona Mwanaamuntu kaboola mumakumbi aakujulu.” Wakakulwaizya basikumutobela bakwe ibapona mumazuba aamamanino kuti kabalangila, wakati: “Tamuzyi buzuba Mwami wanu nayooboola” alimwi akuti “Mwanaamuntu ulaboola aciindi ncomutayeeyeli.” (Mt. 24:30, 42, 44) Aboobo ciindi Jesu naakaamba kuti “simalelaabo bazike aabo wakaboola akubalingula,” kulibonya kuti wakali kwaamba ciindi nayooboola kubeteka kumamanino aabweende bwazintu oobu. *—Mt. 25:19.\n12, 13. (a) Ino simalelo wabaingula buti bazike bakusaanguna bobilo, alimwi nkaambo nzi? (b) Ndilili bananike nobatambula ciganto camamanino? (Amubone kabbokesi kakuti “ Kulyaambilila Ciindi Calufwu.”) (c) Ino mbulumbu nzi aabo ibali kulubazu lwambelele mbobayootambula?\n12 Kweelana ambokwaambidwe mucikozyanyo, ciindi simalelo naaboola, wajana kuti bazike bakusaanguna bobilo—ooyo wakapegwa matalenta osanwe ayooyo wakapegwa obilo—basyomeka, iwakapegwa osanwe wakayungizya aambi osanwe, iwakapegwa obilo wakayungizya aambi obilo. Simalelo waamba majwi aakozyenye kubazike aaba bobilo aakuti: “Wacita kabotu, omuzike mubotu alimwi uusyomeka! Wakasyomeka muzintu zisyoonto. Ndiyookusala kuti kolanganya zintu zinji.” (Mt. 25:21, 23) Aboobo, ncinzi ncotukonzya kulangila ciindi Simalelo, nkokuti Jesu mubulemu bwakwe, aakuboola kubeteka kumbele?\n13 Aabo ibaimininwa abazike bakusaanguna bobilo—basikwiiya bakwe bananike ibankutwe—banooli bakatambula kale ciganto camamanino mapenzi mapati kaatanatalika. (Ciy. 7:1-3) Kaitanatalika Amagedoni, Jesu uyoobapa bulumbu bwabo bwakujulu mbobakasyomezyegwa. Aabo ibajisi bulangizi bwaanyika ibakagwasyilizya banabokwabo Kristo mumulimo wakukambauka banooli babikkwa kale kulubazu lwambelele alimwi bayoopegwa coolwe cakupona munyika mubweendelezi bwa Bwami.—Mt. 25:34.\nMUZIKE MUBI ALIMWI MUTOLO\n14, 15. Sena Jesu wakali kutondezya kuti mweelwe mupati wabanabokwabo bananike bayooba babi alimwi batolo? Amupandulule.\n14 Mucikozyanyo eeci, muzike watatu wakasisa talenta lyakwe ansi muciindi cakucita makwebo naa kulipa basimpindu. Muzike ooyo wakatondezya muuya mubi, nkaambo acaali wakacita cintu citeendelani amakanze aasimalelaakwe. Cakweelela simalelo wakamwaamba kuti “mubi alimwi mutolo.” Simalelo wakamunyanga talenta akulipa kuli yooyo iwakajisi aali kkumi. Mpoonya muzike mubi wakawaalwa “anze mumudima.” Ooko nkonkuko “nkwayoolilila akulumina ntwino.”—Mt. 25:24-30; Lk. 19:22, 23.\n15 Omwe akati kabazike botatwe basimalelo wakasisa talenta lyakwe, aboobo sena aawa Jesu wakali kutondezya kuti cibeela catatu cabasikumutobela bakwe bananike bayooba bantu babi alimwi ibatolo? Peepe. Amulange-lange makani aazingulukide kaambo aaka. Mucikozyanyo camuzike uusyomeka alimwi uucenjede, Jesu wakaamba zyamuzike mubi iwakauma bazikenyina. Jesu tanaakali kusinsima kuti kuyoobuka ciinga camuzike mubi. Muciindi caboobo, wakali kucenjezya muzike uusyomeka kutaba abube bwamuzike mubi. Mbubwenya buyo, mucikozyanyo cabanakalindu bali kkumi, Jesu tanaakali kutondezya kuti cisela cabasikumutobela bananike bayooba mbuli banakalindu bafwubafwuba bosanwe. Muciindi caboobo, wakali kucenjezya banabokwabo bakumuuya kujatikizya ciyoobacitikila ikuti naa bacileka kulangila alimwi akuba bantu batalibambilide. * Mumakani aaya, cileelela kwaamba kuti mucikozyanyo camatalenta, Jesu tanaakali kwaamba kuti mweelwe mupati wabanabokwabo bananike mumazuba aamamanino bayooba babi alimwi batolo. Muciindi caboobo, Jesu wakali kucenjezya basikumutobela bananike kuti bazumanane kuba basungu ‘mukwaabelesya mumakwebo’ matalenta aabo alimwi akweeleba bube amicito yamuzike mubi.—Mt. 25:16.\n16. (a) Nziiyo nzi nzyotwiiya kucikozyanyo camatalenta? (b) Mbuti cibalo eeci mbocasalazya kumvwisya kwesu kujatikizya cikozyanyo camatalenta? (Amubone kabbokesi kakuti “ Kumvwisya Cikozyanyo Camatalenta.”)\n16 Nziiyo nzi zyobilo nzyotwiiya kucikozyanyo camatalenta? Cakusaanguna, Simalelo, Kristo wapa bazike bakwe ibananike cimwi cintu ncabona kuti cilayandika kapati—mulimo wakukambauka akuyiisya bantu kuti babe basikwiiya. Cabili, Kristo uyanda kuti swebo toonse tube basungu mumulimo wakukambauka. Ikuti twacita boobo, tulakonzya kuba masimpe kuti Simalelo uyootupa bulumbu akaambo kalusyomo lwesu, kuba bantu balangila alimwi ibasyomeka.—Mt. 25:21, 23, 34.\n^ par. 3 Cibalo icitugwasya kumuzyiba muzike uusyomeka alimwi uucenjede cilajanika mu Ngazi Yamulindizi ya July 15, 2013, mapeeji 21-22, mincali 8-10. Cibalo cainda mumagazini eeyi cakatugwasya kuzyiba banakalindu. Cikozyanyo cambelele ampongo cilapandululwa mu Ngazi Yamulindizi yamu Chingisi ya October 15, 1995, mapeeji 23-28, alimwi amucibalo citobela ceeci mumagazini njiyona eeyi.\n^ par. 4 Amubone kabbokesi kakuti “ Kukozyanya Kuliko Akati Kacikozyanyo Camatalenta Acamamaina.”\n^ par. 5 Kuciindi ca Jesu, talenta lyakaleelene amadinari aasika ku 6,000. Kwiinda mukuvwola dinari abuzuba, mubelesi wakeelede kubeleka myaka iisika ku 20 kutegwa avwole talenta lyomwe.\n^ par. 8 Nobakamana kufwa baapostolo, Saatani wakatalisya luleyo, ilwakayaambele kwamyaanda yamyaka minji. Kuciindi eeco, kwakanyina kubeleka cakusitikila mukuzuzikizya mulimo wakuyiisya bantu kuti babe basikwiiya beni-beni ba Kristo. Pele zyoonse eezyi zyakali kuyoocinca “ciindi cakutebula,” nkokuti, kumazuba aamamanino. (Mt. 13:24-30, 36-43) Amubone Ngazi Yamulindizi, ya July 15, 2013, mapeeji 9-12.\n^ par. 11 Amubone Ngazi Yamulindizi, ya July 15, 2013, mapeeji 7-8, mincali 14-18.\n^ par. 15 Amubone muncali 13 mucibalo cakuti “Sena Muyoozumanana ‘Kulangila’?” mumagazini eeyi.\nKukozyanya Kuliko Akati Kacikozyanyo Camatalenta Acamamaina\nCikozyanyo camatalenta alimwi acamamaina zilijisi zibeela zili mbozibede zikozyenye. Zyoonse zyaamba muntu uuli mubweendelezi walo iwaita bazike bakwe akubapa mali aakwe katanaunka mulweendo, akubalailila kujana mpindu kuzintu nzyajisi. Mpoonya ciindi muntu ooyo naapiluka, wabaita bazike bakwe kuti bapandulule mbobakaabelesya mali. (Mt. 25:14-30; Lk. 19:12-27) Muzikozyanyo zyoonse zyobilo, simalelo (1) wiiminina Jesu, alimwi bazike (2) baiminina basikwiiya bakwe ibananike. Mucibalo cimwi acimwi, simalelo wapa bazike bakwe mali (3), aayiminina coolwe cibotu kapati cakuyiisya bantu kuti babe basikwiiya. Alimwi zibalo zyoonse zyobilo zijisi kucenjezya kujatikizya cikonzya kucitika ikuti naa basikwiiya ba Kristo baba abube bwamuzike mubi.\nKulyaambilila Ciindi Calufwu\nKuzwa mumwaanda wamyaka wakusaanguna, basikwiiya bananike bali kutambula matalenta, alimwi beelede kuyoolyaambilila mbobauzuzikizya mulimo wakukambauka. Aabo ibafwa kaatanatalika mapenzi mapati balabikkwa ciganto camamanino ciindi nobafwa. Nokuba boobo, cikozyanyo ca Jesu camatalenta caamba kapati kulyaambilila kwamamanino nkobeelede kucita bananike aabo ibanooli baumi anyika ciindi camapenzi mapati.\nKumvwisya Cikozyanyo Camatalenta\nCiindi Simalelo Nalumbula Bazike Bakwe.\nBupanduluzi bwakaindi: Mu 1919, Jesu wakabalumbula bazike bakwe bananike anyika kwiinda mukubapa mikuli iiyungizyidwe.\nBupanduluzi bupya: Ciindi Kristo aakuboola kumbele, uyoobalumbula bazike bakwe bananike ibasyomeka kwiinda mukubabusya kubuumi bwakujulu.\nMuzike Mubi alimwi Mutolo.\nBupanduluzi bwakaindi: Muzike mubi alimwi mutolo caamba bananike kuciindi cakuma 1914 ibakakaka kutola lubazu mumulimo wakukambauka.\nBupanduluzi bupya: Jesu tanaakali kusinsima kuti kakamu kabasikutobela bakwe bananike kayoopanga ciinga camuzike mubi. Muciindi caboobo, wakali kucenjezya basikumutobela cakali kuyoocitika ikuti naa batalika kuyeeya akucita zintu munzila yakali kuyoopa kuti ababone kuba bantu babi alimwi ibatolo.


Mamanino Aa Bukombi Bwakubeja Ali Afwaafwi! — LAIBBULALI YAA INTANETI ya Watchower\nkn37 map. 1-3\nMamanino Aa Bukombi Bwakubeja Ali Afwaafwi!\nBukombi Bwakubeja . . .\nBukombi Bwakasimpe . . .\nSena Leza Ulazizumina Zikombelo Zyoonse?Sena Mwakaijana Kale Inzila Iisololela Kubuumi Butamani?\nMakani aa Bwami No. 37\n▪ Ino bukombi bwakubeja ninzi?\n▪ Ino buyoomana buti?\n▪ Ino muyoojatikizigwa buti?\nIno bukombi bwakubeja ninzi?\nSena mulakatazigwa akaambo kamilandu iicitwa abukombi? Sena inkondo, micito yazigwebenga abumpelenge bucitwa abaabo balyaamba kuti babelekela Leza zimucisya moyo? Ino nkaambo nzi bukombi ncobulibonya kuti mbobutalisya mapenzi manji? Teensi bukombi boonse bujisi penzi pe, pele mbukombi bwakubeja. Imuntu uulemekwa mubukombi nyika yoonse, Jesu Kristo, wakatondezya kuti ibukombi bwakubeja bupa kuti bantu kabacita zintu zibyaabi, mbubwenya ‘musamu mubi mbuuzyala micelo mibi.’ (Matayo 7:15-17) Ino mmicelo iili buti njibuzyala bukombi bwakubeja?\n▪ BULAJATIKIZIGWA MUNKONDO AMUTWAAMBO TWACISI: Imuteende uutegwa Asiaweek wakati: “Mu Asia alimwi amasena aambi, cakusampaula baleli ibalwanina kuba abweendelezi bupati, beendelezya mizeezo yabasizikombelo munzila mbyaabi kutegwa baligwasye beni.” Akaambo kaceeci, imuteende ucenjezya kuti: “Nyika yoonse ilangilwa kuba amanyongwe mapati cini-cini.” Imusololi wacikombelo uuli ampuwo mucisi ca United States wakati: “Mweelede kuzijaya zigwebenga kutegwa milandu yakujaya imane.” Ino ninzila nzi njaakasala? Wakati: “Amuzijaye zyoonse muzina lya Mwami.” Mukwiimpana, Ibbaibbele lyaamba kuti: “Na muntu wati, Ndamuyanda Leza, nekubaboobo ulasula mweenzinyina, oyo mubeji.” (1 Johane 4:20) Jesu mane wakati: “Amuyande basinkondonyoko.” (Matayo 5:44) Nzikombelo zyongaye nzyomuzi zijisi basicikombelo batola lubazu munkondo?\n▪ BUYIISYA NJIISYO ZYAKUBEJA: Izikombelo zinabunji ziyiisya kuti kuli cibeela citalibonyi citafwi muntu afwa. Kwiinda mukubelesya njiisyo eeyi, izikombelo zinji zibalida masuku amutwe basizikombelo, kwiinda mukubabbadelesya mali kutegwa bafwide kabapaililwa. Pele Bbaibbele liyiisya njiisyo yiimpene. Liti: “Baumi balizi kuti balafwa, pele bafwide tabezi cintu niciba comwe.” (Mukambausi 9:5) Jesu wakayiisya kuti bafwide bayoobusigwa—imulimo watali kuyooyandika ikuti bantu nobatali kufwa ncobeni. (Johane 11:11-25) Sena cikombelo canu ciyiisya kuti kuli cibeela camuntu citafwi?\n▪ BULEKELA BWAAMU: Mumasi manji zikombelo zipa zyuuno zyabweendelezi kubantu boonana ambobeelene zizo akusungilizya mfwulumende kuzumizya zikwati zili boobu. Noziba zikombelo zitazumizyi kutalilemeka zyalekela basololi bazikombelo ibatundulula bana mumakani aakoonana ikuzumanana kabali basololi. Pele ino ncinzi Bbaibbele ncoliyiisya kujatikizya makani aaya? Cakutainda mumbali lyaamba kuti: “Mutalyeeni pe. Nibaba basibwaamu nibaba basikukomba mituni nibaba basimamambe nibaba batete kuzibi nibaba baalumi boona baaluminyina . . . tabakooyoovuba Bwami bwa-Leza.” (1 Ba-Korinto 6:9, 10) Sena kuli zikombelo nzyomuzi zilekela bwaamu?\nIno ncinzi cilangilwa kuyoocitikila zikombelo zizyala micelo iibolede? Jesu wakacenjezya kuti: “Musamu umwi aumwi uutazyali micelo mibotu ulatemwa akusowelwa mumulilo.” (Matayo 7:19) Masimpe, ibukombi bwakubeja buyootemwa akunyonyoonwa! Pele ino eeci ciyoocitika buti, alimwi ndilili? Icilengaano cabusinsimi icilembedwe mubbuku lyamu Bbaibbele lya Ciyubunuzyo, zyaandaano 17 alimwi a 18 cilapa bwiinguzi.\nIno bukombi bwakubeja buyoomana buti?\nAmweezeezye eeci. Mwanakazi muvwuule utantide acinyama ciyoosya kapati. Icinyama cijisi mitwe iili ciloba ameja aali kkumi. (Ciyubunuzyo 17:1-4) Ino mwanakazi muvwuule wiiminina ni? Ulabeendelezya “bami baansi.” Usamide zyakusama zyadowalowa, ubelesya tununkilizyo alimwi ulivwubide kapati. Kunze lyaboobo, kwiinda mumicito yakwe iijatikizya mizimo, ‘masi oonse aleenwa.’ (Ciyubunuzyo 17:18; 18:12, 13, 23) Ibbaibbele lilatugwasya kuziba kuti mukaintu muvwuule ooyu nimbunga yabukombi yanyika yoonse. Taiminini cikombelo comwe buyo pe, pele wiiminina zikombelo zyoonse izizyala micelo iibolede.\nIcinyama ncatantide mwanakazi muvwuule ciiminina mfwulumende zyamunyika.* (Ciyubunuzyo 17:10-13) Bukombi bwakubeja butantide cinyama eeci catwaambo twacisi, kusola kuciyunga muzyakusala amubweendelezi bwancico.\nPele lino-lino kuyoocitika cintu cigambya. “Meja aali ikumi ngowabona kucinyama, aba balamusula mwanakazi sikuvuula, balamusyaazya alike, balamusamununa, balalya mubili wakwe akumuumpa amulilo.” (Ciyubunuzyo 17:16) Campoona-mpoona, munzila iitalangilwi alimwi iigambya, imfwulumende zyamunyika ziyoolwana bukombi bwakubeja akubunyonyweeda limwi! Ino ncinzi ciyoopa kubweza ntaamu eeyi? Ibbuku lyamu Bbaibbele lya Ciyubunuzyo liingula kuti: “Leza wakabika mumyoyo yabo oyu muyeeyo wakulomya bukanze bwakwe.” (Ciyubunuzyo 17:17) Inzya, ibukombi bwakubeja Leza uyoobupa mulandu wamicito iisesemya yoonse njobwacita muzina lyakwe. Kwiinda mukubelesya bululami bulondokede, uyoobelesya basitwaambo twacisi mbobali kubeleka limwi kubunyonyoona.\nIno ncinzi ncomweelede kucita kutegwa mutakanyonyweedwi aamwi abukombi bwakubeja? Mutumwa wa Leza ukulwaizya kuti: “Kamuzwa mulinguwe nobantu bangu.” (Ciyubunuzyo 18:4) Ee, ecino nceciindi cakuzwa mubukombi bwakubeja! Pele sena eeci caamba kucilekela limwi kusyoma muli Leza? Peepe, nkaambo batasyomi muli Leza abalo bayoonyonyoonwa. (2 Ba-Tesalonika 1:6-9) Kulikke kwakuunka akuyubila nkuubukombi bwakasimpe. Ino inga mwabuziba buti bukombi bwakasimpe?\nMbomunga mwabuziba bukombi bwakasimpe\nIno mmicelo nzi mibotu njobweelede kuzyala bukombi bwakasimpe?—Matayo 7:17.\n▪ BULAZIBWA ALUYANDO: Bakombi bakasimpe “tabali banyika,” tabaandeene akaambo kamusyobo naa zilengwa, alimwi balatondezya ‘luyando akati kabo.’ (Johane 13:35; 17:16; Incito 10:34, 35) Muciindi cakujayana, balilisungwide kufwida beenzinyina.—1 Johane 3:16.\n▪ BULALISYOMA BBAIBBELE: Muciindi cakuyiisya ‘zilengwa’ alimwi a “zifundo zyamilao yabantu,” injiisyo zyabukombi bwakasimpe ziyeeme aa Jwi lya Leza, Ibbaibbele. (Matayo 15:6-9) Nkaambo nzi? Nkaambo “Magwalo aya oonse akazwa kuli-Leza, alikondede kukufundisya akukulaya, akukuolola.”—2 Timoteo 3:16.\n▪ BUYUMYA MIKWASYI AKUKAKATILA KUZYEELELO ZYABUKKALE ZISUMPUKIDE: Bukombi bwakasimpe buyiisya balumi “kuyanda banakazi babo mbuli mibili yabo beni,” bugwasya bamakaintu ‘kulemeka balumi babo,’ alimwi buyiisya banike ‘kulemeka bazyali babo.’ (Ba-Efeso 5:28, 33; 6:1) Kunze lyaboobo, aabo bapedwe mikuli beelede kuba zikozyanyo zibotu mukulilemeka. —1 Timoteo 3:1-10.\nSena kuli cikombelo citobela zyeelelo eezi? Ibbuku litegwa Holocaust Politics ilyakamwaigwa mu 2001 lyaamba kuti: “Ikuti bantu banji nobali kutobela nzyobayiisya akucita Bakamboni ba Jehova, Cijaye-jaye camu Nkondo Yanyika Yabili ku Germany nocatakacitika alimwi nozyatali kucitika zijaye-jaye zimbi munyika.”\nMasimpe, mumasi aali 235, Bakamboni ba Jehova tabazikambauki buyo zyeelelo zyabukkale zili mu Bbaibbele—pele balazitobela mubukkale bwabo. Tumukulwaizya kuti mwaambile Bakamboni ba Jehova kuti bamugwasye kwiiya eezyo Leza nzyayanda kuti mucite kutegwa mumukombe munzila njakkomanina. Mweelede kucita oobo lino. Mutamuki pe. Imamanino aabukombi bwakubeja ali afwaafwi!—Zefaniya 2:2, 3.\nIkuti kamuyanda makani aambi kujatikizya mulumbe uuyeeme aa Bbaibbele ngobakambauka Bakamboni ba Jehova, amubalembele kukkeyala iili ansi aawa.\n□ Kakunyina kubbadela, ndilomba broshuwa lya Amulangile Lyoonse!\n□ Amundilembele kujatikizya ciiyo ca Bbaibbele caaŋanda citabbadelelwi.\nKutegwa mujane bupanduluzi buyungizidwe bwamakani aaya, amubone broshuwa lyakuti, Amulangile Lyoonse! ilyakamwaigwa a Bakamboni ba Jehova amapeeji 12 a 13.\n[Majwi aakwelelezya sikubala aali apeeji 3]\n“Kamuzwa mulinguwe nobantu bangu”\nBukombi bwakubeja bulabeendelezya “bami baansi”\nIzyakamwaigwa mu Chitonga (1991-2018)


Matayo 12 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28\n12 Kuciindi eeco Jesu wakainda mumyuunda yamaila mu Sabata. Lino basikwiiya bakwe bakafwa nzala, mpoonya bakatalika kupulula myaangala yamaila akulya. 2 Nobakabona boobo, ba Falisi bakamwaambila kuti: “Bona! Basikwiiya bako bacita citazumizyidwe mu Sabata.” 3 Wakabaambila kuti: “Sena tiimwakabala ncaakacita Davida ciindi walo abaalumi mbaakali limwi nobakafwa nzala? 4 Sena tanaakanjila muŋanda ya Leza akulya zinkwa zyacituuzyo, eezyo walo abaabo mbaakali limwi nzyobatakazumizyidwe kulya ccita buyo bapaizi balikke? 5 Naa sena tiimwakabala mu Mulawo kuti mu Sabata, bapaizi mutempele balabeleka pele tabakwe mulandu? 6 Pele ndimwaambila kuti imupati kwiinda tempele mpali aano. 7 Ikuti nimwalizyi ncaamba majwi aaya aakuti, ‘Ndiyanda luse kutali cipaizyo,’ nomwatabeteka batakwe mulandu. 8 Nkaambo Mwana wamuntu ngo Mwami wa Sabata.” 9 Naakazwa kubusena oobo, wakaunka mucikombelo cabo, 10 eelyo kwakali mwaalumi wakapuutide janza. Aboobo kutegwa bamujanine kaambo, bakamubuzya kuti, “Sena cilizumizyidwe kuponya mu Sabata?” 11 Wakabaingula kuti: “Nguni akati kanu uunga kajisi mbelele yomwe, eelyo ikuti naa yawida mumulindi mu Sabata uutakonzyi kwiijata akwiigusya? 12 Aboobo, muntu ulayandika kapati kwiinda mbelele. Nkokuti cilizumizyidwe kucita cintu cibotu mu Sabata.” 13 Mpoonya wakaambila mwaalumi ooyo kuti: “Kovwungulula janza lyako.” Eelyo wakalivwungulula, alimwi lyakaba kabotu mbuli lyeenzinyina. 14 Pele ba Falisi bakazwa anze akuyoomvwana ikutegwa bamujaye. 15 Jesu naakazyiba boobu, wakazwa ooko. Alimwi bantu banji bakamutobela, eelyo wakabaponya boonse, 16 pele wakalomya kubalailila kuti batamuzyibyi kubantu, 17 ikutegwa azuzikizyigwe aayo aakaambwa kwiinda mumusinsimi Izaya iwakaamba kuti: 18 “Amubone! Mubelesi wangu ngondakasala, ngweyandisya, ooyo ngwebotelwa! Ndiyoobikka muuya wangu alinguwe, eelyo uyoozyibya bululami kuli bamasi. 19 Takakazyanyi nokuba koongolola; alimwi taakwe uuyoomvwa jwi lyakwe mumigwagwa. 20 Takatyoli tete lifwuyukide alimwi takazimi kamuni kalambe kasunta busi kusikila akape bululami kuzunda. 21 Masimpe, masi ayoolangila muzyina lyakwe.” 22 Mpoonya bakamuletela mwaalumi wakanjidwe daimona, moofwu alimwi syaataambi, eelyo wakamuponya cakuti syaataambi ooyu wakatalika kwaambaula akubona. 23 Mpoonya makamu oonse aabantu akagambwa akutalika kwaamba kuti: “Sena ooyu inga katali ngo Mwana wa Davida?” 24 Nobakamvwa boobu, ba Falisi bakaamba kuti: “Muntu ooyu utanda madaimona kwiinda munguzu zya Belezebule, imweendelezi wamadaimona.” 25 Mbwaakazyi mizeezo yabo, wakabaambila kuti: “Bwami buli boonse bwaandeene bulanyonyooka, amunzi naa ŋanda iili yoonse iyaandeene ilawa. 26 Ncimwi buyo, ikuti Saatani utanda Saatani, nkokuti waandaana mwini; aboobo ino bwami bwakwe bulaima buti? 27 Alimwi ikuti nditanda madaimona munguzu zya Belezebule, ino bana banu baatanda munguzu zyani? Nkakaambo kaako bayoomubeteka. 28 Pele ikuti naa nditanda madaimona munguzu zyamuuya wa Leza, nkokuti Bwami bwa Leza ncobeni bwamusikila kamutabuyeeyeli. 29 Naa, ino mbuti umwi mbwakonzya kunjila muŋanda yamuntu singuzu akubweza zyintu zyakwe? Ccita kuti wasaanguna kumwaanga singuzu ooyo, ndendilyo nakonzya kusaala ŋanda yakwe. 30 Ooyo uutali kulubazu lwangu mulwani wangu, ayooyo uutabunganyi antoomwe andime ulamwaya. 31 “Aboobo ndimwaambila kuti: Bantu bayoolekelelwa cibi cili coonse akusampaula kuli koonse, pele tabakalekelelwi ikuti basampaula muuya.* 32 Mucikozyanyo, kufwumbwa uusampaula Mwana wamuntu, uyoolekelelwa, pele kufwumbwa uusampaula muuya uusalala takalekelelwi pe mubweende bwazyintu buno naa oobo buciza. 33 “Nywebo nobantu ndinywe mupa kuti cisamu cibote amicelo yaco ibote naa kuti cibije amicelo yaco ibije, nkaambo cisamu cilazyibwa kumicelo yaco. 34 Nobana babacisasa, ino mbuti mbomukonzya kwaamba zyintu zibotu kakuli muli babi? Nkaambo mulomo waamba zizwide mumoyo. 35 Nkaambo muntu mubotu ulagusya zyintu zibotu kuzwa muciyobwedo cakwe cibotu, kakuli muntu mubi ulagusya zyintu zibi kuzwa muciyobwedo cakwe cibi. 36 Ndimwaambila kuti mu Buzuba bwa Lubeta, bantu bayoolyaambilila kujatikizya majwi oonse aanyina mpindu ngobaamba, 37 nkaambo kumajwi aako uyooambwa kuti uli mululami, alimwi kumajwi aako uyoopegwa mulandu.” 38 Lino mukumwiingula balembi aba Falisi bamwi bakaamba kuti: “Mwiiyi, tuyanda kubona citondezyo kulinduwe.” 39 Mpoonya wakabaingula kuti: “Izyalani libi alimwi lyabumambe lizumanana kuyanda kupegwa citondezyo, pele kunyina citondezyo ncoliyoopegwa ccita buyo citondezyo ca Jona musinsimi. 40 Nkaambo mbubonya Jona mbwaakali mwida lyamuswi kwamazuba otatwe isyikati amasiku, awalo Mwana wamuntu uyooba mukati kanyika kwamazuba otatwe isyikati amasiku. 41 Bantu baku Nineve bayoobusyigwa mu Buzuba bwa Lubeta antoomwe azyalani eeli, eelyo bayoolipa mulandu nkaambo balo bakeempwa kumakani ngaakakambauka Jona, pele amubone! Imupati kwiinda Jona mpali aano. 42 Mwami mukaintu wakumusanza uyoobusyigwa mu Buzuba bwa Lubeta antoomwe azyalani eeli, eelyo uyoolipa mulandu, nkaambo walo wakaboola kuzwa kumagolelo aanyika kutegwa amvwe busongo bwa Solomoni, pele amubone! Imupati kwiinda Solomoni mpali aano. 43 “Ciindi muuya uusofweede nuuzwa mumuntu, ulainda mumasena aatakwe maanzi kuyandaula busena bwakulyookezyezya, pele taujani busena pe. 44 Mpoonya ulaamba kuti, ‘Ndilapiluka kuŋanda yangu nkondakazwa,’ eelyo wasika ulajana taakwe uukkala muŋanda eeyo alimwi ilikukwidwe akubambwa kabotu. 45 Lino ulaunka kuyooleta myuuya iimbi iili ciloba mibi kwiinda nguwo, eelyo yanjila mukati ilakkala mumonya oomo, eelyo bukkale bwamamanino bwamuntu ooyo bulabija kapati kwiinda bwakusaanguna. Oobo mbociyooba kuzyalani libi eeli.” 46 Naakacili kwaambaula amakamu aabantu, amubone! Banyina abanabokwabo bakaima anze alimwi bakali kuyanda kwaambaula anguwe. 47 Mpoonya muntu umwi wakamwaambila kuti: “Bona! Banyoko abanabokwanu baliimvwi anze bayanda kwaambaula anduwe.” 48 Lino ikwiingula muntu ooyo wakati: “Ino bamaama mbaani abakwesu mbaani?” 49 Eelyo wakatondeka basikwiiya bakwe akwaamba kuti: “Bona! Mbaaba bamaama abakwesu! 50 Nkaambo kufwumbwa uucita kuyanda kwa Taata uuli kujulu, ooyo ngomukwesu, ngomucizyi wangu alimwi mbabamaama.”\n^ Kusampaula ooku kwaamba kusampaula Leza naa zyintu zisetekene.


Nibachikula—“Musungwaale Kukulibelekela Lufutuko Lwanu” | Yakwiiya\nBALA MU Afrikaans Albanian Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Poqomchi' Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mbuli mbumuswiilila lyoonse, . . . musungwaale kukulibelekela lufutuko lwanu cakuyoowa acakuzyangama.”—FLP. 2:12.\nNikuba kuti kubbabbatizigwa nchintu chiyandikana loko, nkamboonzi bantu nibateelede kuyoowa naa kuleka?\nKujana walubelekela biyeni lufutuko lwako?\nNkamboonzi nikuyandikana kulipeda kuli Jehova?\n1. Nkamboonzi ntaamu yakubbabbatizigwa niyandikana? (Langa chifanikisyo chili kumatalikilo achiiyo.)\nMUNYAKA amunyaka kuli bantu biingi babbabbatizigwa. Biingi babo mbachikula. Bamwi bakakomenena mumpuli yaBakamboni. Uli umwi wabo na? Ikuti kakuli boobo, wakasala munzila iilikabotu. Kubbabbatizigwa nchintu chiyandikana kumaKristu alubo nintaamu iikonzya kutugwasya kuti tukafutuke.—Mt. 28:19, 20; 1 Pet. 3:21.\n2. Nkamboonzi nituteelede kuyoowa naa kuleka kulipeda?\n2 Nikuba kuti kubbabbatizigwa kupa kuti tujane zilongezyo pesi kuli zintu nzuyelede kuchita. Weelede kuchitaanzi? Mubuzuba mbuwakabbabbatizigwa wakasandula kuti iiyi kumubuzyo uti, “Kwiinda muchinunuzyo chaJesu Kristu, weempwa na kuzibi zyako alimwi walipeda na kuchita kuyanda kwaJehova?” Kubbabbatizigwa kwakatondeezya kuti wakalipeda kuli Jehova. Wakasyomezya Jehova kuti uyoomuyanda amoyo woonse akubikka zintu nzyayanda mubusena bwakusaanguna. Chisyomezyo eechi chiyandikana loko. Weelede kulisola na kuti wakachita chisyomezyo eechi? Toyelede kulisola pe. Kulipeda kuli Jehova nchintu chiyandikana loko. Atulange-lange zikonzya kuchitika kuti waleka kulipeda kuli Jehova. Muntu utaponi kweendelana akuyanda kwaJehova weendelezegwa aSaatani. Dyabbulosi tayandi kuti tukafutuke. Alubo, ulabotelwa kuti twaba kulubazu lwakwe kwiinda mukutalibombya kubweendelezi bwaJehova, ziyoopa kuti tukasweekelwe buumi butamani.\n3. Nziizili zilongezyo nzulaazyo akaambo kakuti wakalipeda kuli Jehova?\n3 Yeeya zilongezyo nzulaazyo akaambo kakuti wakalipeda kuli Jehova akubbabbatizigwa kutali kuba kulubazu lwaSaatani. Eezi zilakonzya kupa kuti waambe kuti: “Jehova nguundigwasya, nsikonzyi kuyoowa. Muntu andicitilenzi?” (Int. 118:6) Taakwe chilongezyo chiinda kuba kulubazu lwaLeza akutambulika kuli nguwe.\nMUKULI WAWUMWI AWUMWI\n4, 5. (a) Munzilaanzi kulipeda kuli Jehova nuli mukuli wawumwi awumwi? (b) Mbuyumu-yumuunzi mbubaswaana bachikula?\n4 Ikuti waba muKristu ubbabbatizidwe kubamba bweenzinyokwe aJehova mukuli ukugeme, takuli mbuli mabambe ngimukonzya kuchita kamuli mpuli kuti muule fooni yang’anda. Nikuba kuti uchikkala abazyali pesi weelede kubelekela kuti ukafutuke. Nkamboonzi nikuyandikana kukkala kuyeeya majwi aaya? Nkaambo tukonzyi kuziba buyumu-yumu mbukonzya kuswaana kunembo. Muchikozyano, kuti wabbabbatizigwa kuchili muniini pesi wasika chiindi chakukubuka nzila njulimvwaayo ilakonzya kuchincha alubo ulakonzya kuyungwa abeenzinyokwe kuti uchite zintu zitali kabotu. Umwi musimbi wakaamba kuti: “Mwana takonzyi kulisola kuti nguKamboni waJehova akaambo kakuti tachitilwi kkekke lyabuzuba bwakuzyalwa. Pesi chiindi nakomena kuti beenzinyina bamuyunga kuti awonane awumwi muntu, weelede kuba achoonzyo chakuti kutobelezya malayilile aJehova kulagwasya chiindi choonse.”\n5 Bachikula baswaana buyumu-yumu busiyene-siyene. Nikuba aabo bakabbabbatizigwa kabali bakomena baswaana zintu zyiingi zisunka lusyomo lwabo. Masunko aaya aswaanizya kutamvwanana mulukwatano, kuchiswa-chiswa naa kumaninwa milimu. Kufumbwa kuti twakabbabbatizigwa katuli baniini naa katuli bapati, toonse tuswaana buyumu-yumu buyanda kuti tukkale katusyomekede kuli Jehova.—Jak. 1:12-14, NW.\n6. (a) Nkamboonzi nweelede kuchizuzikizya chisyomezyo chako chakulipeda kuli Jehova? (b) Lugwalo lwaBaFilipi 4:11-13 lutugwasya biyeni?\n6 Kuziba kuti weelede kuzuzikizya chisyomezyo eechi ziyume zitete kuyoopa kuti ukkale kusyomekede kuli Jehova kufumbwa zyiimo nzutakaswaane. Chiindi nwakalipeda wakasyomezya Singuzuzyoonse kuti uyoozumanana kumukomba nikuba beenzinyokwe naa bazyali beezya kukukasya. (Int. 27:10) Kufumbwa buyumu-yumu mbukonzya kuswaana, weelede kusyoma kuti Jehova unookugwasya kuti uzumanane kupona kweendelana akulipeda kwako.—Bala BaFilipi 4:11-13.\n7. Chambaanzi kusungwaala kubelekela lufutuko “cakuyoowa acakuzyangama”?\n7 Jehova uyanda kuti ube mweenzinyina. Pesi kuzumanana kuba mweenzinyina akuti ukafutuke kuyanda kuti ubeleke changuzu. Lugwalo lwaBaFilipi 2:12 luti: “Musungwaale kukulibelekela lufutuko lwanu cakuyoowa acakuzyangama.” Majwi aaya atondeezya kuti weelede kuzumanana kuba abweenzinyina aJehova akuti ukkale kusyomekede nikuba waswaana buyumu-yumu. Toyelede kulisyoma pe. Bamwi bantu bakabelekela Jehova kwachiindi chilamfu bakazookachilwa kuzumanana kuba abweenzinyina aJehova. Niinzi nzuyelede kuchita kuti ukafutuke?\nKUBALA BBAYIBBELE KULAYANDIKANA\n8. Kubala Bbayibbele kuswaanizyaanzi alubo nkamboonzi nikuyandikana?\n8 Bweenzuma bwesu aJehova buswaanizya zintu zibili—kwaambuulaawe akumuswiilila. Tuswiilila Jehova kwiinda mukubala Bbayibbele. Eezi ziswaanizya kuba aluzibo kwiinda mukuyeeyesesya atala anzitubala muBbayibbele amumabbuku ambunga. Kubala Bbayibbele kulisiyene akubala mabbuku akuchikolo. Nkaambo kuchikolo bantu babalila kuti bakapase. Pesi chiindi nubala Bbayibbele weelede kuyeeyesesya akuziba zyiingi atala abube bwaJehova. Eezi ziyoopa kuti uswene afwiifwi aJehova alakwe uyooswena afwiifwi anduwe.—Jak. 4:8.\nUlakomba na kuli Jehova chiindi choonse? (Langa fuka 8-11)\n9. Nziizili zibelesyo nzubelesya chiindi nubala Bbayibbele?\n9 Mbunga yaJehova yakatupa zintu zyiingi nzitukonzya kubelesya chiindi nituli kubala. Muchikozyano, ajw. org kuli chipaanzi chiti “Bible Study Activities” chijanika alembedwe kuti “Teenagers”, chilakonzya kukugwasya kuti ujane zyiiyo kuzintu zyakachitika zilembedwe muBbayibbele. Alubo ajw. org, kuli chipaanzi chiti “What Does the Bible Really Teach?, (Study Guides)” chikonzya kukugwasya kuti ube achoonzyo chakuti zintu nzusyoma nzyakasimpe. Makani aaya alakonzya kukugwasya kuti upandulwide bamwi zintu nzyusyoma. Alubo mumagazini iitegwa Awake! yamuApril 2009, kuli mutwe utii, “Young People Ask . . . How Can I Make Bible Reading Enjoyable?” Kubala akuyeeyesesya kulakonzya kukugwasya kuti ukafutuke.—Bala Intembauzyo 119:105.\n10. Nkamboonzi kukomba nikuyandikana kumuKristu ubbabbatizidwe?\n10 Twayiya kuti tuswiilila Jehova kwiinda mukubala, nikuba boobo twaambuula anguwe kwiinda mukukomba. MuKristu weelede kubona kukomba kakuli chintu chiyandikana kapati kutali kwakwiinzya mulawu luzutu. Kukomba ninzila yakwaambuula aMulengi wesu. Jehova uyanda kuti tumubuzye zili mumyoyo yesu. (Bala BaFilipi 4:6.) Ikuti waswaana buyumu-yumu, Bbayibbele liti weelede ‘kubikka makani aako oonse mumaanza aaJehova.’ (Int. 55:22) Ulazisyoma na eezi? Kuli mamiliyoni abakwesu abachizi bakabona kuti kuchita zyaambwa avesi eeyi kwakabagwasya. Anduwe zilakonzya kukugwasya.\n11. Nkamboonzi nweelede kulumba Jehova chiindi choonse?\n11 Kukomba kutupa mweenya wakubuzya Jehova zintu zyiingi kutali kukumbila lugwasyo luzutu. Bbayibbele lyaamba kuti: “Amube amyoyo yakulumba.” (Kol. 3:15) Chimwi chiindi tulakonzya kubikkila maanu kumapenzi ngitulawo akuluba zilongezyo nzitulaazyo. Ikuti kakuli boobo, buzuba abuzuba weelede kuyeeyesesya atala azilongezyo nikuba zitatu biyo. Mpawo weelede kumulumba Jehova akaambo kazilongezyo eezyo kwiinda mukukomba. Musimbi uutegwa Abigail wakabbabbatizigwa kali aminyaka iili 12 wakati: “Jehova nguwe alikke ngutweelede kulumba. Tweelede kumulumba chiindi choonse nkaambo utuchitila zintu zyiingi. Zindiyeezya amwi majwi ngindakamvwa akuti: Ikuti Jehova katupa zintu nzitwakumbila niinzi nchitweelede kuchita?” *\nKUYEEYA ZINTU ZIBOTU NZITWAKACHITILWA KULAYANDIKANA\n12, 13. Nkamboonzi nikuyandikana kuti muKristu umwi awumwi ayeeye zintu zibotu Jehova nzyakamuchitila?\n12 Chiindi Davida naakazunda mubuyumu-buyumu mbwakali kuswaana wakaamba majwi aakuti: “Amulabile,mubone kuti Jehova mubotu. Ulikkomene muntu uuyubila mulinguwe.” (Int. 34:8, NW) Vesi eeyi itondeezya kuti kuyeeya zintu nzyakatuchitila Jehova kulayandikana. Chiindi nitubala Bbayibbele, mabbuku ambunga akunjila miswaangano, tulasungwaazigwa kumvwa Jehova mbakabagwasya bakombima kuti bakkale kabasyomekede. Pesi chiindi nuyabusima mubukombi weelede kubona mbakugwasya Jehova kuti ukkale kusyomekede. Nziizili zintu zibotu nzyakakuchitila Jehova?\n13 Kuli chintu chimwi chibotu Jehova nchaakachitila maKristu boonse. Wakatukwelela kuli nguwe akuMwanaakwe. Jesu wakaamba kuti: “Takukwe muntu uukonzya kuza kulindime Taata uwakandituma atamukwela.” (Joh. 6:44) Majwi aaya alabeleka na kuli nduwe? Uuchikula ulakonzya kulibuzya kuti ‘Jehova wakakwela bazyali bangu ime ndikutobela luzutu.’ Pesi utalubi kuti chiindi nwakalipeda kuli Jehova akubbabbatizigwa wakatondeezya kuti uyanda kuba mweenzinyina. Alubo Jehova wakakuziba kukugama. Bbayibbele lyaamba kuti: “Muntu aakuyanda Leza, oyu muntu ulazibwa nguwe.” (1 Kor. 8:3) Nkinkaako, weelede kutondeezya kuti ulalumba kuti Jehova wakakukwelela kumbunga yakwe.\n14, 15. Kukambawuka kulusimya biyeni lusyomo lwako?\n14 Chimwi chintu chili kabotu Jehova nchakonzya kutuchitila nkutugwasya chiindi nituli kukambawuka. Ulakonzya kukambawukila bantu nikuba kuchikolo. Bamwi bachikula kulabayumina kukambawukila beenzinyina kuchikolo. Nkamboonzi nikubayumina? Nkaambo nga tabazi pe kuti balabaswiilila na naa kuti balakaka. Kukambawukila kkilasi yoonse kulakonzya kubayumina kwiinda kukambawukila mwanaachikolo umwi. Niinzi chikonzya kukugwasya?\n15 Weelede kuyeeya kaambo kapa kuti ube achoonzyo chakuti zintu nzusyoma nzyakasimpe. Zilajanika na mumulaka wako zipaanzi zikonzya kukugwasya chiindi nulikubala Bbayibbele zili ajw.org? Ikuti kutazizi weelede kuziyanduula. Zyakabambilwa kuti zikugwasye kuti umvwisisisye kaambo kapa kuti ube achoonzyo chakuti zintu nzusyoma nzyakasimpe, nkamboonzi nuzisyoma zintu eezyo akuti ulabapandulwida biyeni bamwi. Kuba achoonzyo chakuti zintu nzusyoma nzyakasimpe akulibambila ziyookugwasya kuti ubuzye bamwi atala azina lyaJehova.—Jer. 20:8, 9.\n16. Niinzi chikonzya kukugwasya kuti utayoowi kukambawukila bamwi?\n16 Chimwi chiindi ulakonzya kuyoowa kukambawukila bamwi nikuba kuti walilibambilide. Umwi muchizi uli aminyaka iili 18 wakabbabbatizigwa kali aminyaka iili13 wakati: “Ndilizi kuti zintu nzindisyoma nzyakasimpe pesi ndilayoowa kuti ndipandulwide bamwi.” Wakachita biyeni kuti azunde buyumu-yumu oobu? Wakati: “Chimwi chiindi ngandeezya kwaambuula tumwi twaambo tutali twamuBbayibbele. Mbindiyaabo tabayoowi pe kwaambuula atala azintu nzibachita. Andime tandeelede kuyoowa pe. Nkinkaako, kuti kandilikubabuzya chimwi chintu ngandaamba majwi akuti: ‘Limwi zuba ndakali kwiiya Bbayibbele awumwi muntu mpawo . . . ’ Kuzwa waawo ngandiinkilila kunembo ankani yangu. Nikuba kuti ngatandilikubabuzya atala azintu zili muBbayibbele pesi bamwi ngabayanda kuziba kuti tuchita biyeni chiindi nitulikwiiya amuntu Bbayibbele. Chimwi chiindi ngababuzya mibuzyo. Ndakabona kuti kubelesya nzila eeyi kupa kuti kunduubile kubakambawukila. Ikuti ndabakambawukila ngandabotelwa.”\n17. Kumvwisisisya zintu nzusyoma kujana kwakugwasya biyeni kuti ukambawukile bamwi?\n17 Bantu biingi balakonzya kukuswiilila kuti kubayanda akubalemeka. Musimbi uutegwa Olivia uli aminyaka iili 17, wakabbabbatizigwa kachili muniini wakaamba kuti: “Ndakali kuyoowa kukambawukila bamwi nkaambo ndakali kubonaanga balandisampawula kabaamba kuti ndichitaanga ndilizi loko Bbayibbele.” Wakazoochincha miyeeyo yakwe. Kwiinda kuti akkale kali kuyoowa, wakayeeya kuti: “Bachikula biingi taakwe nchibazi pe atala aBakamboni baJehova. Pesi bazi ndiswe luzutu kuti tuli Bakamboni. Nzila njitulijataayo njiyo iikonzya kupa kuti bazumine naa bakake mulumbe wesu. Niinzi chikonzya kuchitika kuti twayoowa naa twaambuula munzila iitondeezya kuti tatukwe choonzyo azintu nzitulikwaambuula? Balakonzya kuyeeya kuti nzituyanda kwaamba nzyakubeja naa kuti tulikuyeeyela biya. Balakonzya kutazisyoma zintu nzitubabuzya akaambo kakuti iswe tatukwe choonzyo pe anzizyo. Nikuba boobo, ikuti twabatondeezya kuti tuli achoonzyo chakuti zintu nzitusyoma nzyakasimpe ziyoopa kuti batulemeke.”\nZUMANANA KUBELEKELA KUTI UKAFUTUKE\n18. Nziizili zintu zikonzya kukugwasya kuti ubelekele kuti ukafutuke?\n18 Twayiya kuti, ikuti tukafutuke tweelede kubeleka changuzu. Zimwi zintu zikonzya kukugwasya nkubala Bbayibbele akuyeeyesesya, kukomba akuyeeya atala azintu zibotu Jehova nzyakuchitila. Kuchita zintu eezi kuyoopa kuti ube achoonzyo chakuti nchilongezyo chipati kuba abweenzinyina aJehova. Eezi ziyoopa kuti ukambawukile bamwi.—Bala Intembauzyo 73:28.\n19. Nkamboonzi nikweelela kubeleka changuzu kuti ukafutuke?\n19 Jesu wakati: “Ikuti umwi kayanda kunditobela, aliimye akunyamuna cisamu cakwe cakupenzyezya akuzumanana kunditobela.” (Mt. 16:24, NW) Zili antanganana kuti maKristu beelede kuba basikwiiya akuti balipede kuli Jehova akubbabbatizigwa. Alubo kuchita oobu kulakonzya kupa kuti tujane zilongezyo zyiingi akuti tukajane buumi butamani munyika mpya. Nkinkaako, kulayandikana kuti tubeleke changuzu kuchitila kuti tukafutuke.\n^ par 11 Ikuti ujane makani miingi langa chipaanzi chiti “Young People Ask—Why Should I Pray?” chijanika ajw. org akapepa kali amibuzyo.


Johane 14 | Bbaibbele lili a Intaneti | Bbaibbele lya Busanduluzi Bwanyika Mpya\nJesu nenzila ilikke yakusikila Taata (1-14)\n“Ndime nzila, kasimpe alimwi abuumi” (6)\nJesu wasyomezya kutuma muuya uusalala (15-31)\n‘“Taata mupati kwiinda ndime” (28)\n14 “Myoyo yanu itapengi.+ Amusyome Leza;+ amundisyome andime. 2 Muŋanda ya Taata muli makkalilo* manji. Nikwatali boobo, nindamwaambila nkaambo nduunka kuyoomubambila busena.+ 3 Alimwi ikuti nduunke kuyoomubambila busena, ndiyooboola alimwi eelyo ndiyoomutolelezya kuŋanda yangu, kutegwa ooko nkondinoobede andinywe mukabe nkuko.+ 4 Eelyo ooko nkonduunka muliizyi nzila.” 5 Tomasi+ wakati kulinguwe: “O Mwami, tatukuzyi pe nkoya. Ino inga twaizyiba buti nzila?” 6 Jesu wakati kulinguwe: “Ndime nzila,+ kasimpe+ alimwi abuumi.+ Kunyina uuboola kuli Taata ccita kuti wainda mulindime.+ 7 Ikuti nobaalumi nywebo nomwalindizyi kabotu, nomwalimuzyi awalo Taata; kuzwa lino mulimuzyi alimwi mwamubona.”+ 8 Filipo wakati kulinguwe: “O Mwami, kotutondezya Bauso, eelyo tulasalalilwa.” 9 Jesu wakati kulinguwe: “Nobaalumi nywebo, ikulampa ciindi ncondakkala andinywe, pele Filipo sena tonandizyiba? Kufwumbwa ooyo wandibona wamubona awalo Taata.+ Ino nkaambo nzi ncoamba kuti, ‘Kotutondezya Bauso’? 10 Sena tosyomi kuti mebo a Taata tulikamantene?+ Zintu nzyendimwaambila nywebo nobaalumi tandizyaambi mukuyanda kwangu ndemwini pe,+ pele Taata ngotukamantene limwi lyoonse nguucita milimo yakwe. 11 Amundisyome ikuti mebo a Taata tulikamantene; kwataba boobo, amusyome akaambo kamilimo iini.+ 12 Ncobeni ndimwaambila masimpe kuti, kufwumbwa uundisyoma awalo uyoocita milimo njondicita; alimwi uyoocita milimo mipati kwiinda yeeyi,+ nkaambo mebo nduunka kuli Taata.+ 13 Alimwi kufwumbwa ncomulomba muzina lyangu, ndiyoocicita cintu eeco, ikutegwa Taata akalemekwe kwiinda mu Mwana.+ 14 Ikuti mwalomba cili coonse muzina lyangu, ndiyoocicita. 15 “Ikuti kamundiyanda ncobeni, munootobela milawo yangu.+ 16 Alimwi ndiyoomulomba Taata, eelyo uyoomupa mugwasyi* uumbi ngomunooli limwi kukabe kutamani,+ 17 nkokuti muuya wakasimpe,+ ooyo ngoitakonzyi kutambula nyika, nkaambo tayuubwene alimwi tayuuzyi pe.+ Nywebo muluuzyi, nkaambo ulaandinywe lyoonse alimwi uli mulindinywe. 18 Tandikamusiyi mubuumba.* Ndilaboola kulindinywe.+ 19 Muciindi cisyoonto inyika tiikandiboni limbi pe, pele nywebo muyoondibona+ nkaambo ndilapona anywebo muyoopona. 20 Ibuzuba oobo muyoozyiba kuti ndilikamantene a Taata alimwi akuti nywebo andime tulikamantene.+ 21 Kufwumbwa ooyo uutambula milawo yangu akwiitobela nguundiyanda. Alimwi kufwumbwa ooyo uundiyanda uyooyandwa a Taata, eelyo ambebo ndiyoomuyanda akulitondezya caantangalala kulinguwe.” 22 Judasi,+ ikutali Isikariote, wakati kulinguwe: “O Mwami, nkaambo nzi ncoyanda kulitondezya caantangalala kulindiswe pele ikutali kunyika?” 23 Jesu wakamwiingula kuti: “Ikuti muntu kandiyanda, unoobamba majwi aangu,+ eelyo Taata uyoomuyanda alimwi tuyooboola kulinguwe akukkala anguwe.+ 24 Kufwumbwa ooyo uutandiyandi tabambi majwi aangu. Majwi aaya ngomumvwa taali majwi aangu, pele nga Taata iwakandituma.+ 25 “Ndamwaambila zintu eezyi nendicili andinywe. 26 Pele mugwasyi, nkokuti muuya uusalala, ooyo ngwayootuma Taata muzina lyangu, uyoomuyiisya zintu zyoonse alimwi akumwiibalusya zintu zyoonse nzindakamwaambila.+ 27 Ndamusiila luumuno; ndamupa luumuno lwangu.+ Tandimupi luumuno oolu kweelana amboipa nyika. Myoyo yanu itapengi alimwi itayoowi pe. 28 Mwalimvwide nindamwaambila kuti, ‘ndilaunka pele ndiyoopiluka alimwi kulindinywe.’ Ikuti nimwali kundiyanda, nimwakondwa kuti nduunka kuli Taata, nkaambo Taata mupati kwiinda ndime.+ 29 Aboobo lino ndamwaambila kacitanacitika eeci, ikutegwa cacitika musyome.+ 30 Tandikokwaamba zinji kulindinywe, nkaambo mweendelezi wanyika+ ulaboola, lino tajisi nguzu zyakundizunda.*+ 31 Pele ikutegwa nyika izyibe kuti ndilamuyanda Taata, ndilacita mbubonya Taata mbwaakandilailila kuti ndicite.+ Amunyamuke, tuzwe aano.\n^ Naa “masena aakukkala.”\n^ Naa “sikuumbulizya.”\n^ Naa “mbuli bamucaala.”\n^ Naa “takwe nguzu zyakundeendelezya.”


Lufu lwa Yahushua: Nkuzimaanya Mulawo? Print\nLufu lwa Yahushua: Nkuzimaanya Mulawo?\nSaatani wiitwa kuti ngu “Wisi wa lweeno.” Yahushua Lwakwe wakati dyabooli “mujayi kuzwa kumatalikilo, alimwi takwe kasimpe nkaambo kwiina cili masimpe muli nguwe. … mubeji, alimwi ngowisi wakubeja.” (Johane 8:44, KJV) Kuunina, Kweena naa Kubejela, nciimo cakubula nguzu. Tacikonzyi kubaa nguzu zijisi Masimpe. Kubeja komwe lyoonse kulaalilwa kukkwanya kucenga. Saatani ulicizyi eeci kabotu, ncencico ncapindawida kubeja akuvwelanya kasimpe. Kufumbwa kuti kubeja kwaswenesya kukoyaanga nkasimpe, mbombubo mbokwiindila kweena uswiilila.\nSaatani ilizyi kuti Mulawo nguutondezya ciimo ca Yahuwah cisetekene. Nkabela kasimpe takapindauki mbweenya awalo mbwabede Uupa Mulawo Lwakwe. Saatani uyanda kuti bantu batyole Mulawo uusetekene wa Yahuwah. Kutegwa cicitike eeci, wakabacenga kuti bayeeye kuti mulawo wa Yahuwah wakacincwa naa kuti tuucili mulawo uuyandika kubamba ooyu. Taakwe uukonzya kusyoma kubeja kuti nikwatali vweledwe antoomwe akasimpe. Nkabela Saatani ulayinduluka kwaambilizya cili mu Mangwalo kutegwa “ayumye” kubeja kwakwe. Efeso 2:15 ncibalo cibalwa kanji kuti mbobumboni bwakuti Mulawo wabulemu wakamana. Kwamana boobo takali kaambo kakkwene aaka kuti wabala waawa buyo. Mabala obile biyo aamvwugwa buteelede akutabilila kubeja kwa Saatani.\n...kazundide amubili wakwe businkondo , nkokuti Mulawo waajisi milazyo yabupaizi, kutegwa aswaanganye nkamu zyobilo kuti zibe muntu mupya omwe akuleta luumuno....(amulange Ba Efeso 2:15)\nNcintu citaluleme kweezyeezya kuti Taata waMalawo wabululami inga wamwaya Mulawo Wakwe Uusetekene! Takwe mfulumende yabantu iitakwe milawo. Mbubwenya amfulumende yabulemu ayalo. Paulu awalo inga waba ucaalizya kwaamba kuti mulawo “wakamwayigwa” aciciingano nkaambo walo lwakwe , wakati:\n“Aboobo Mulawo ulisetekene, amalailile alisetekene, uliluleme alimwi mubotu.” (Ba Loma 7:12, KJV)\nYahushua taakaboolela kumwaya mulawo pe! Wakaamba kuti:\n“Mutayeeyi kuti ndakaboolela kumwaya Mulawo naa zyaalembwa abashinshimi.Tiindakaboolela kujaya mulawo pe, pele Ndakaboolela kuuzuzika. Ncobeni ndimwaambila kuti, kusikila julu anyika zikamane, taakwe kabala komwe kasyoonto nokaba kabeela kasyoonto katikazwe ku Mulawo, kusikila mane zyintu zyoonse eezyi zikazuzikwe. Aboobo kufwumbwa uutyola nouba omwe wamilawo miniini eeyi akuyiisya bantu kucita oobo, takeeleli pe mumunzi wakujulu. Pele kufwumbwa uutobela akuyiisya milawo eeyi, uyooba mupati mumunzi wakujulu.” (Mateyo 5:7-19, KJV)\nYahushua wakaluuzyi kabotu Mulawo wabulemu. Lyoonse naakali kubamba Mulawo wabulemu, wakali kutondezya bantu boonse nzila yakutobela.\n“Yahushua wakapengela ndiswe, akutusiila nzila, njotweelede kutobela mumatende aakwe: Walo watakabisya ….” (1 Petulo 2:21-22)\nMangwalo lyoonse atuyiisya kuti Mulawo wabulemu tuumani. Weelede kubambwa lyoonse, Kujulu aaNyika, kutamani akutamani. Kufumbwa kampango ka Bbaibbele kabelesyegwa “kutondezya” kuti mulawo “wakagagailwa aciciingano” nkupindula caamba Mangwalo mukutabilila kubeja kwa Saatani kwakuti Mulawo wabulemu tuukonzyi kubambwa. Kampango Efeso 2:15 inga kateelelwa kabotu kuti cibalo coonse cabalwa mubwini.\nKaindi twakali kweenda munzila zyanyika, mbuli sikuungilila wamuluwo, ooyo weendelezya bantu batateeleli...\nPele Yahuwah uuzwide lubomba, muluyando Lwakwe lupati kuli ndiswe, nitwakaciyuminide muzibi, wakatukubulusya antoomwe a Yahushua, (mwakafutulwa mulubomba lwakwe;) Alimwi wakatubusya antooomwe akutukkazyika antoomwe aYahushua mumasena aajulu:...\nNkaambo Ngo luumuno lwesu, nguwakatuswaanganya, akumwaya bwaanda bwakatuzandwide akati kesu; Wakamanya businkondo kwiinda mumubili Wakwe, nkokuti Mulawo waajisi milazyo yabupaizi, kutegwa aswaanganye nkamu zyobilo kuti abe muntu mupya omwe akuleta luumuno; Kutegwa answaanganye bobile Yahuwah mumubili omwe kwiinda muciciingano, akujaya businkondo bwaaliko: Akuboola kuzyookambauka luumuno kuli ndinywe inywe nomwakali kulaale, akuli baabo bakali munsimunsi. (amulange Efeso 2:2, 4-6, 11-17.)\nAawa Paulu ulembela bantu ba masi, akubaibalusya kuti, kabatanaba Basyomi, bakali “kweenda munzila zyanyika eeyi” (kampango 2). Nzila zyanyika eeyi nzilengwa zyabantu zigamika mukuzandaulwa akusulaikana. Bana Isilayeli bakali bantu bamwi baasulaikidwe anyika. Yahuwah wakakanzide kuti Isilayeli abe “mumuni wanyika.” (Mateyo 5:14, KJV) Pele, Isilayeli wakalisumpula,akutandila anze bantu ba masi. Paulu wakali kwaamba kujatikizya kusulaikana akataa bantu naakati: “Kaindi mwakali kweenda munzila zyanyika eeyi, mbuli sikuungilila wanguzu zyamuluwo.” ( Efeso 2:2) Lyoonse mulimo Saatani ngwacita ngwakuleta kucimwa, kuyeeyelana zibi, kusulaikana akuzandaulana akati kabantu. Eeyi “njenzila yanyika.” Yahushua wakaboolela kuleta lukamantano kwiinda muluyando lwabulemu. Wakaliliibide akutambula uli oonse nokuba mumaanda aabacete beni, mbweenya mbuli Naakali mumaanda aabavwubi. Yahuwah “tasalululi muntu pe”: Pele kufumbwa cisi ciyoowa Nguwe, akucita bululami, cilatambulwa kuli Nguwe.” Incito 10:34, 35 ) Aaka kaambo kaabakatazya nobaba Basikwiiya batumwa kuti bakateelele. Kusikila Petulo naakalota ciloto cizwa kujulu pele ndendilyo eelyo naakabweza ntaamu yakunjila mumaanda aabantu batali ba masi, pele kumbele lyawaawo wakatobela bana Isilayeli bamwi bakamusinikizya nkaambo bakacili kusalulula.\n“Kusyule lyawaawo bamwi baalumi bakazyila kuli Jakobo, eelyo Petulo wakalikulya antoomwe abantu ba masi: pele nibaasika munsimunsi wakalekezya kulya abantu aaba akusosoloka munsi lyabo, kayoowa baabo bakapalwidwe.” (Galatiya 2;12, KJV)\nNaakabona caali kucitika Paulu wakafwambaana kucilesya cilengwa eeci. Ibbala lya “milazyo” ndyaakali kwaambilizya Paulu naakali kwaamba “mulawo uuli mumilazyo” (Efeso 2:15) uzwa kubbala lya “dogma” (#1378). “Nzye zilengwa zyabasilutwe” nzyaakali kwaamba Yahushua Naakabuzya kuti, 'Nkaambo nzi ncomutyolela mulawo wa Yahuwah nkaambo kazilengwa zyenu?” (Amulange Mateyo 15:3) Imulawo a milazyo njaakali kwaamba mu Efeso 2:15 Paulu tiiwali mulawo wabulemu ngwaakazuminide kuti ulisetekene alimwi mubotu. Paulu wakalikwaamba zilengwa zyabantu, zilemena nzibaali kuyaabukulaika bantu bapaizi abasilutwe liya kabayiisya bantu kuti beelede kubeleka kuliyandawida nzila yakuya Kujulu kwiinda mukutobela tulengwa twabo. Ootu tulengwa twakulesyalesya bantu ntotwaaletelezya kusulaikana, kuyeeyelana zibi, kucimwa, akuzandaulana akataa bana Isilayeli abantu ba masi. Eeyi milawo yatulengwa twabantu njiyaaleta “bwaanda buzandula” akataa bana Isilayeli abantu ba masi. Kaambo nkaakali kwaamba Paulu mu Efeso 2 nkakuti Yahushua wakaboolela kunununa bantu boonse bali koonse nkobabede. Yahushua taakamvwanya muntu a Yahuwah alikke, pele wakamvwanya muntu amuntunyina. Tiikwakacili caandaanya Isilayeli abantu ba masi, mwaalumi amwanakazi, uufutudwe awutafutudwe.\nPele lino muli Yahushua Uunanikidwe inywe nomwaali kulaale lino mwaleta munsimunsi kwiinda mubulowa bwa Uunanikidwe. Nkaambo Ngo luumuno lwesu, nguwakatuswaanganya, akumwaya bwaanda bwakatuzandwide akati kesu; Wakamanya businkondo kwiinda mumubili Wakwe, nkokuti Mulawo waajisi milazyo yabupaizi, kutegwa aswaanganye nkamu zyobilo kuti abe muntu mupya omwe akuleta luumuno,” ( Efeso 2:13-15)\nYahushua ngowaazwide bwini bweelede kuba mulawo wabulemu. Aboobo, Waamwaya milazyo yazilengwa zyabantu zyakusulaikana nzibaabikkide bantu bamaanu masyoonto. Kuzuzikwa kwini kwa Mulawo Nduyando.\n“Nkaambo mulawo ulazuzikwa mubbala lyomwe, ndilyo eeli; Yanda mweenzinyoko mbuli mboliyanda.” (Galatiya 5:14, KJV)\n“Luyando taluciti cibyaabi kumweenzinyina: aboobo luyando nkuzuzika mulawo.” (Loma 13:10,KJV)\nMuli Yahushua boonse baliswaangene muluyando. Efeso 2 basekelela lukamantano lupya aluyando lwabusazinyina ndwaakaleta Yahushua akubamba Mulawo uutamani, uusetekene, uululeme uutamani alimwi wabulemu.\nMuli YAH taakwe Kujwe naa Kumbo,\nKumusanza naa Kunyika;\nPele kuli buyo kumvwana kupati kwaluyando\nMuli Nguwe myoyo yakasimpe ili koonse\nMulimo Wakwe mbunweba bwagolide,\nBwaanga antoomwe mukowa wabantu.\nAmujatane, mumaanza, nobasyomwa,\nKufumbwa musyobo wenu!\nOoyo uubelekela Taata wangu mbuli Mwana Wakwe\nMweenima ncobeni kuli Ndime.\nMuli YAH Kujwe aKumbo kwaswaana lino\nMuli Nguwe Kumusanza aKunyika kwaswaana\nBoonse bana Kristu bali bomwe muli Nguwe\nMilawo ili Kkumi = Cikonzya Ciimo ca Yahuwah Citapindauki:\nULULEME: Yahuwah – Loma 3:26; Mulawo Wakwe Loma - 7:12.\nWAMASIMPE: Yahuwah- Johane 3:33; Mulawo Wakwe – Nehemiya 9:13.\nUUTAKWE KAMPENDA: Yahuwah- 1 Johane 3:3; Mulawo Wakwe- Intembauzyo 19:7, 8.\nMUMUNI: Yahuwah-1 1 Johane 1:5; Mulawo Wakwe – Tusimpi 6:23.\nUUSYOMEKA: Yahuwah- 1 Kolinto 1:9; Mulawo Wakwe- Intembauzyo 119:86.\nMUBOTU: Yahuwah – Nahamu 1:7; Mulawo Wakwe – Loma 7:12, 16.\nWAMOZA: Yahuwah – Johane 4:24; Mulawo Wakwe – Loma 7:14.\nUUSETEKENE: Yahuwah – Izaya 6:3, 1 Petulo 1:15; Mulawo Wakwe – Kulonga 20:8, Loma 7:12.\nMASIMPE: Yahuwah- Johane 14:6; Mulawo Wakwe – Intembauzyo 119:142, 151.\nBUUMI: Yahuwah- Johane 14:6; Mulawo Wakwe – Mateyo 19:17.\nBULULAMI: Yahuwah – Jelemiya 23:6 ; Mulawo Wakwe - Intembauzyo 119:172.\nUULONDOKEDE: Yahuwah- Mateyo 5:48; Mulawo Wakwe – Jakobo 1:25.\nUUTAMANI: Yahuwah- Johane 8:35; Mulawo Wakwe- Intembauzyo 111:7, 8.\nLUUMUNO: Yahuwah- Izaya 9:6; Mulawo Wakwe Intembauzyo 119: 165.\nNZILA: Yahushua – Johane 14:6; Mulawo Wakwe – Intembauzyo 119:30-32.\nWANCOBENI: Yahuwah- 2 Timoteo 2:19; Mulawo Wakwe- Intembauzyo19:7, 111:7, 8.\nUUTAPINDAUKI: Yahuwah- Malakayi 3:6; Mulawo Wakwe- Intembauzyo 111:7, 8.\nUULWEELA: Yahuwah- Intembauzyo 34:8; Mulawo Wakwe- Intembauzyo: 19:10, 119:103\nWABUSONGO: Yahuwah- Intembauzyo 111:10; Mulawo Wakwe – Intembauzyo 19:7.\nUUTWIIMININA: Yahuwah – Intembauzyo 63:6; Mulawo Wakwe- Intembauzyo 1:2.\nMUBETESI: Yahuwah- Intembauzyo 50:6; Mulawo Wakwe- Jakobo 2:12.\nUUTUPA KUTEELELA: Yahuwah- Intembauzyo 18:27; Mulawo Wakwe -19:8.\nLUYANDO: Yahuwah- 1 Johane 4:7, 8; Mulawo Wakwe – Loma 13:8- 10.\nUUSALALA: Yahuwah – Intembauzyo 19:9; Mulawo Wakwe – Ezekiya 22:26.\nUULELEKEDWE: Yahuwah – Intembauzyo 28:6; Mulawo Wakwe – Kulonga 20:11.\nUUKONDA: Yahuwah- Intembauzyo 37:4; Mulawo Wakwe – Intembauzyo 1:2.\nMUBOTU: Yahuwah – Izaya 9:6; Mulawo Wakwe- Intembauzyo 119:18.\nLWAANGULUKO: Yahuwah- Izaya 61:1; Mulawo Wakwe- Jakobo 1:25; Intembauzyo 119:45\nKUKKALA KABOTU: Yahuwah- Intembauzyo 23:4; Mulawo Wakwe- Intembauzyo 119:50.\nLWIIMBO LWESU: Yahuwah- Ciyubunuzyo 15:3; Mulawo Wakwe- Intembauzyo 119:54.\nWALUBOMBA: Yahuwah – Kulonga 34:5; Mulawo Wakwe- Intembauzyo 119:58.\nLUZYIBO: Yahuwah- Izaya 11:2; Mulawo Wakwe- Intembauzyo 119:66.\nBULANGIZI: Yahuwah- Intembauzyo 130:7; Mulawo Wakwe- Intembauzyo 119:74.\nBUUMI: Yahuwah- Intembauzyo 36:9; Mulawo Wakwe- Tusimpi: 3:1, 2.\nNYIMBO: Yahuwah- Tusimpi 8:13, 14; Mulawo Wakwe- Intembauzyo 119:80.\nKUMVWISISYA: Yahuwah- Intembauzyo 147:5; Mulawo Wakwe- 119:99.\nKUKKOMANA: Yahuwah- Intembauzyo 146:5; Mulawo Wakwe- Tusimpi 29:18.\nLUKONDO: Yahuwah- Intembauzyo 16:11; Mulawo Wakwe- Intembauzyo 119:162.\n“Mutayeeyi kuti [Yahushua] Ndakaboolela kumwaya mulawo, nokuba bashinshimi:\nNsyeekaboola kumwaya pele kuzuzika.”\n(Mateyo 5:17, KJV)\n“Balelekwa aabo babamba Milawo Yakwe, kutegwa bakasike kumusamu wa buumi,\nakunjila mumilyango yamunzi [Jelusalema Mupya].”\n(Ciyubunuzyo 22:14, KJV)